text:
Umuhesha w’inkiko w’umwuga Nyirimbibi Juvenal aravugwaho guteza cyamunara inzu y’ubucuruzi iherereye mu mudugudu wa Kinunga, Akagari ka Nyabisindu, Umurenge wa Remera mu karere ka Gasabo, akabikora mu buryo bunyuranyije n’amategeko agenga icyamunara ngo kuko nta matangazo cyangwa kumenyesha icyamunara byabayeho yewe nta n’igenagaciro (Expertise) ryakozwe, ngo akanabikora nta ’Ordonance’ y’urukiko afite.
Uwaguze iyi nzu avuga ko iki cyamunara cyabaye tariki 11 Mutarama 2017, iyi nzu igurwa amafaranga y’u Rwanda Miliyoni 30.
Uwayiguze yazanye ibikoresho byo gukoreramo inzu ikiri mu manza, abanza kwangirwa kuyinjiramo na Madamu wibabara
Inzu yagurishijwe mu buryo n’abayituriye bahamya ko budasobanutse
Maniraguha Sylvere utuye i Kimironko akaba umugabo wa Uwimana Violette [ari nawe wagiye muri iki cyamunara], yari yangiwe kwinjiza muri iyi nzu kuri uyu wa Kane tariki 19 Ukwakira 2017, ubwo yazanaga ibikoresho byo mu kabari byo kuyikoreramo n’ubwo umuyobozi wa Polisi mu karere ka Gasabo yahurujwe agahosha ibi bibazo akemeza ko Maniraguha yinjira mu nzu hagategerezwa imyanzuro y’urukiko dore ko ngo hari igitegerejwe, anamubwira ko naramuka atsinzwe nawe azasohokamo kandi hakiyongeraho no kwishyura ibihombo byaba byaturutse ku gukuramo Madame Wibabara wari nyirayo.
Nahayo Donat ni umuturage wo mu mudugudu iyi nzu yubatswemo, avuga ko umunsi icyamunara cyatangajwe kitabaye kubera impamvu z’ubukererwa, yagize ati "Icyamunara cya hano cyaravuzwe umunsi ugeze nticyaba, umuhesha w’inkiko Nyirimbibi yavuze ko abantu bakererewe aragisubika, ejobundi tubona baragarutse baje gutanga inzu ngo icyamunara cyarabaye, twibaza aho cyabereye natwe dutuye hano tutabizi biratuyobera. Icyamunara cyo mu bwihisho ntago kibaho."
Nzabandora Jean de Dien ni umuturage utuye mu mudugudu uturanye n’uyu akaba azi cyane iby’iyi nzu, ahamya ko yagurishijwe mu buryo bufifitse, yagize ati "Icyamunara ntikigeze gitangazwa, turasaba ubuyobozi ko bwarenganura bariya bana bakareka kubagumiza mu gihirahiro no kubahohotera”.
Wibabara Delphine wasigaranye uyu mutungo nyuma y’uko nyirawo yitabye Imana, we avuga ko bibabaje cyane kuba umuhesha w’inkiko ateza icyamunara mu bwiru kandi nta n’icyemezo cy’urukiko kibimwemerera afite, yagize ati "Jye nta byinshi nabivugaho, gusa buriya polisi ifite ibyo yeretswe ntabashije kwerekwa, kuko birababaje kuba harangizwa urubanza n’uwateje cyamunara nta Ordonance y’urukiko afite nyamara kugeza ubu icyo kintu kikaba kidahabwa agaciro, nta matangazo yatambutse ko hari icyamunara, nta Expertise yigeze igena agaciro k’umutungo wanjye ngo mbyerekwe kandi mbimenye. Ntacyo narenza ku cyemezo cyafashwe ariko ndizera ko ubutabera buzandenganura."
Soma inkuru isobanura imiterere yikibazo nicyo umuhesha winkiko abivugaho [Ni inkuru yIkinyamakuru Igisabo]
Mu rubanza rwabereye muri Nyarugunga kuri uyu wa Kabiri tariki ya 17 Ukwakira, uwitwa Wibabara atabariza imfubyi z’umuvandimwe Rusagara ko inzu yatejwe cyamunara byabaye mu buryo butemewe, bityo agasaba ko inzu yagarukira abana yasize kuko ariyo yabafashaga mu buryo bwo kwiga.
Uru rubanza rushingiye kuri cyamunara yabaye mu kwezi kwa mbere 2017 harangizwa urubanza rwa Gacaca rwo kuwa 31 Ukwakira 2009 uwitwa Zikuriza Jean Pierre yareregagamo uwitwa Rusagara ko yaba ngo yaramusahuye muri Jenoside yakorewe Abatutsi mu 1994.
Uregwa akaba ari Umuhesha w’Inkiko bivugwa ko yateje cyamunara itujuje ibisabwa cyakora, akaba ataragaragaye mu rukiko rwa Nyarugunga mu Karere ka Kicukiro.
Madame Wibabara avuga ko n’ubwo inteko y’urukiko Gacaca ya Kimironko ya I yemeje ifatirwa ry’iyo nzu iherereye mu mudugudu wa Kinunga, Akagari ka Nyabisindu, Umurenge wa Remera muri Gasabo, Umuhesha w’inkiko wabanje ngo yaje kuyigurisha mu buryo butemewe inateshejwe agaciro aho gutangirwa miliyoni 36 yariho icyo gihe muri 2011 ngo yaje kugurishwa miliyoni 6 zonyine nta n’igena gaciro ribaye, ibyatumye iyo cyamunara iteshwa agaciro n’urukiko rw’ibanze rwa Kacyiru.
Muri iryo seswa, urukiko rwavugaga ko inzu ishubijwe nyirayo hakazategurwa indi cyamunara iciye mu mucyo ariko nyuma y’igihe gito uwari uhagarariye inyungu z’abana ba Rusagara ari nawe ubabyara Nzayisenga Anonciata ngo yaje kwitaba Imana atabashije kwishyura umwenda umugabo we yasabwaga, ariyo mpamvu muri ino minsi, inzu yongeye gutezwa cyamunara cyakora uwasigaye arera abana Madame Wibabara akavuga ko byakozwe nabi nk’iyabaye bwa mbere yanateshejwe agaciro.
Agira ati “Umuhesha w’inkiko ntiyatanze amatangazo amenyekanisha iyo cyamunara. Cyamunara yabaye mu ibanga ndetse nta n’ubwo twamenyeshejwe agaciro bari bahaye inzu (Expertise). Turasaba ko yaseswa, cyane ko tutazi n’uwayiguze ndetse ikaba yaramaze kubonerwa ibyangombwa mu gihe ifatanye n’undi mutungo w’abana.
Abana ba nyakwigendera Rusagara Francois [Ifoto: Igisabo]
Avuga ko mbere y’uko itezwa, yari yiyambaje ubuyobozi bw’Akagari n’umurenge ngo bajye bishyura make ariko ngo birengwaho kandi bari bamaze kugeza kuri Konti y’umurenge Miliyoni ebyiri, ariko Huissier Nyirimbibi abirengaho aragurisha.
Madame Wibabara yashinjaga Ubuyobozi bw’umurenge wa Remera kumurangarana kuko ngo yaje kubaka ayo mafaranga ngo ayatangeho ingwate muri Banki abone amafaranga yishyura ariko ngo buyamuha igihe cyararenze.
Aganira n’itangazamakuru akaba yarikomye cyane Umuhesha w’inkiko Nyirimbibi n’ubuyobozi bw’umurenge wa Remera. Avuga ko akeka ko habayemo Ruswa kugira ngo igurishwa ryihutishwe, bityo agasaba ko cyamunara yaseswa inzu igasubizwa abana batatu, kuko ariyo yabarihiraga amashuli muri Uganda umukuru akaba afite imyaka 14 umuto akagira 11.
Kuri iki kibazo, Umuyobozi w’umurenge wa Remera Kalisa Jean Sauveur avuga ko ikibazo cy’inzu bakimenyeshejwe ariko ko nta ruhare umurenge wagize mu itezwa rya cyamunara ryayo.
Agira ati “nk’ubuyobozi twahawe imyanzuro y’urubanza n’umuhesha w’inkiko, icyo twakoze hamwe na Polisi ni ukumucungira umutekano kuko hari hamaze kuzamo n’urugomo.”
Kalisa avuga ko bafite inshingano zo kunganira ubutabera ko na bene inzu baramutse baburanye bakayisubizwa ngo umurenge wafata iyambere mukubahiriza umwanzuro uyibahesha.
Kalisa ahakana ko nta na Telefoni ya Wibabara bajyanye ko yafashwe ikajyanwa kuri Polisi kuko yafotoraga abashinzwe umutekano atabyemerewe bityo ngo akaba yajya kuyifata kuri Sitasiyo ya Polisi ya Remera kandi ko batamurangaranye ku mafaranga yari yarahabitse .
Umuhesha w’inkiko Nyirimbibi Juvénal aganira n’Ikinyamakuru Igisabo, ahakana ibivugwa ko yateje cyamunara mu buryo butemewe, ko bagendeye ku itegeko risaba ko imanza zigendanye n’abangirijwe imitungo mu gihe cya Jenoside yakorewe Abatutsi mu 1994 zarangizwa vuba.
Agira ati “Twasabwe na Jean Pierre Zikuriza kumurangiriza urubanza rwaciwe na Gacaca muri2009. Dushingiye kandi ko Leta idusaba kurangiza vuba imanza zigendanye n’abangirijwe ibyabo muri Jenoside yakorewe Abatutsi mu 1994 twagombaga guha ubutabera umuntu umaze imyaka irenga 8 atararenganurwa.”
Abajijwe niba cyamunara yaratangajwe cyangwa niba yaraguzwe ku gaciro kayo, avuga ko yamenyekanishijwe kuva ku mudugudu kugera ku murenge kandi ngo inzu yagurishiirjwe mu ruhame igurwa n’uwarushije abandi igiciro kandi igenagaciro kayo ngo kakozwe neza n’ubifitiye ububasha.
Agira ati “Kuwa 24 Gicurasi 2016 Wibabara na bagenzi be bemereye Ubuyobozi bw’akagari ka Nyabisindu ko kuwa 30 Kamena 2016 , bazaba bamaze kwishyura uwitwa Zikuriza bitaba ibyo hakagurishwa inzu yari yarafatiriwe. Banze kwishyura rero tugendeye ku myanzuro ya Gacaca ndetse n’ayo masezerano bari bisinyiye turangiza urubanza kandi twabikoze mu mucyo.”
Nyirimbibi, avuga ko nta gaciro batesheje inzu kuko yari yahawe agaciro ka miliyoni 33 mu gihe cy’ubwumvikane, na Miliyoni zisaga 23 mu gihe yagurishwa ku ngufu, bityo ngo kuba yaraguzwe miliyoni 30, byerekana ko habayeho gushyira mu gaciro.
Kubirebana no kuba baratinze kugeza amafaranga ya cyamunara ku rukiko, avuga ko uwaguze Madame Violeta, yashyize amazina ya Huissier kuri Chèque, yajya kuyafata bukeye Banki yahamagara Violeta bagasanga Telefoni itariho kuko ngo yazindutse ajya hanze y’igihugu ariko ngo mu minsi ine yaje kuza arayabikuza bayajyana kuri Konti y’urukiko ngo bakereweho iminsi itanu kandi ngo babikoreye inyandiko ibisobanura.
Nyirimbibi avuga ko ntacyo yishinja kuko yakoze ibigenwa n’itegeko ndetse ngo nyuma y’uko amafaranga ashyizwe ku rukiko ,uwishyurwaga ariwe Zikuriza yahise yishyurwa Miliyoni ze 12, ahita na we yishyura Miliyoni 6 ngo z’uwari waraguze muri cyamunara ya mbere witwa Selemani.
Akomeza avuga ko kuba ataritabye urukiko ngo ari uko yari yafashwe n’indwara itunguranye nkuko bigaragazwa n’impapuro za Muganga kandi ngo bari banabwiwe ko urubanza ruzaba kuwa 07 Ugushyingo aho kuba kuwa 17 Ukwakira ndetse ngo ntaniyumvisha uburyo ari kuregwa mu nkiko ebyi zitandukanye ku kirego kimwe kuko ngo hashize icyumweru aburanye na Wibabara mu rukiko rwa Kacyiru ku kirego nk’icyo ari kuregwa.
Agira ati “birumvikana, iyo umuntu agurishirijwe ibye ntiyakwishima. Ni yo mpamvu mbona bari kunkurura mu nkiko kandi twarakoze ibiteganwa n’amategeko. Gusa twasabaga nk’abahesha b’inkiko koroherezwa cyane mu kurangiza imanza z’imitungo yangijwe mu gihe cya Jenoside kuko twasabwe kuzirangiza vuba ku gira ngo bene kwangirizwa ibyabo bahabwe ubutabera.”
N’ubwo Nyirimbibi avuga ko yakoze ibigenwa n’itegeko kandi mu mucyo, Madame Wibabara akomeje guhakana iyo cyamunara, avuga ko isa neza n’iyari yarabaye mbere bityo agasaba ko cyamunara iseswa inzu igasubizwa abana.
Mugushaka kuvugana n’uwarangirijwe urubanza Zikuriza Jean Pierre bivugwa ko bitaciye mu mucyo, ku murongo wa Telefoni yavuze ko atari muri Kigali ko ari mu rugendo i Karongi bityo ntitwabasha kuvugana.


c: text/html

text:
Umusore ukubwira ko ashaka kugendana n’ibigezweho, umusore ushaka kugurukana n’isi, ushaka kugendera ku muvuduko iriho uwo burya yana yirusha kwiruka kandi ntabwo ari byiza kugendana n’uwo musore nk’uko byemejwe na Stephan umuhanga mu mibanire abinyujije mu gitabo yise ngo ‘A ma God Has For You” (Umugabo Imana igufitiye).
Uwo musore ni byiza kumuha umubano usanzwe, ni byiza kumukunda nk’inshuti isanzwe ariko ntukamukunde nk’umukunzi wawe utazavaho wicuza cyangwa bikakubera ikibazo. Burya ntabwo byanagukundira kumuhindura, rero ntuzabe hamwe n’umuntu Imana itemeye ko mubana.
Urukundo ni ikintu gikomeye umusore utazaguha kwisanzura muri cyo, umusore uvugana nawe ukumva utisanzuye, umusore uvuga ko agukunda ari uko muri kumwe gusa uwo ntago akwiriye kuba mu buzima bwawe.
Ufite ingero nyinshi z’abagiye mu rukundo bagakundana ndetse bagakora n’ubukwe ariko nyuma bikarangira batandukanye kandi bagatandukana nabi umwe ababaje undi. Ese n’uko nawe wifuzamo ubuzima bwawe? Ese ushaka kuguruka ubu ejo ugata amababa yawe?. Urukundo rwawe reka rujye ahantu hazima. Ntabwo umusore ugukunda ari ukunyuza ahantu ukumva ko ukunzwe cyangwa ugenda akuvuga vuga urwo ntabwo ari urukundo.
Umusore utarakweguriye ubuzima bwe, umusore uvuga ko agukunda by’ako kanya uwo ntabwo ari uwawe, muzibukire. Umusore udasaba imbabazi, mureke kuko ntawudakosa. Ntawe udakosa mutegereze niyikosora uzamugarukire ariko byose byatekerejwe nawe ubwe.

robotstxt: allowed

filter: keep


text:
Bikunze kubaho ko umuntu abyibuha wese ndetse n’inda ntisigare(obésité abdominale). Ngo akenshi biterwa n’imiterere y’imirimo (stress)cyangwa uburemere bw’iyo mirimo(charge excessive de travail).
Icyo gihe,ibinure(graisses)biba byinshi mu mubiri,nuko bikishakira umwanya ahabishobokeye. Ahaberewe na byo kurusha ahandi, ni inda n’ibice biyikikije.
Ku mugabo
Umugabo byagezeho bavuga ko afite inda nk’iy’umucuruzi(gros ventre). Hari abandi bagira ibicece bitengerana(poignées d’amour); ni igihe ibinure biba byabaye byinshi mu mbavu. Bene abo ni bo bahita bagira igihagararo nk’icy’umugore(répartition gynoïde).
Ku mugore
Umugore na we agira uburyo bwe bwo kubyibuha inda, rimwe na rimwe ukagira ngo aratwite kandi ari muto cyangwa yaracuze(ballonnement du ventre). Abamubonye batamuherutse, bakibaza uko byagenze bikabayobera.
Ibyo bikunze kuba kuri benshi bageze igihe cy’ihagarara ry’uburumbuke(ménopause)cyangwa kubera impamvu z’izabukuru(vieillissement). Kuri iyi ngingo, ngo nta kwirenganya!
Ku bandi uwo mubyibuho wifatira impande zombi(hanches)n’igice cyo hejuru y’amavi ku buryo ishusho y’umubiri wose imera nk’agacupa ka Fanta gacuritse.
Ingaruka
Haba ku mugabo cyangwa ku mugore, ingaruka n’ibimenyetso bijya kungana. Uwagezweho n’uwo mubyibuho, ni wawundi ufite umuzenguruko(tour de taille)urengeje cm 94(umugabo)cyangwa cm 80(umugore).
Ugeze ahongaho, atangira gutinya kugenda n’amaguru kuko ananirwa vuba cyangwa akaribwa mu mavi. Ahitamo kwihorera hamwe
(sédentarité)cyangwa kugenda n’imodoka n’aho bitari ngombwa. Ubwo rero ibinure akaba abishyize igorora.
Uko ibyo binure bikomeza kwitekera imbere(graisses viscérales)ni nako n’umuvuduko w’amaraso(hypertension)wiyongera, indwara z’umutima zikaziraho, na kanseri zikabona aho zifata.
Icyakorwa
Imibare y’Ishami Mpuzamahanga rishinzwe Imirire(UNICEF)igaragaza ko abarebwa n’iki kibazo cy’uyu mubyibuho mu Rwanda, bamaze kurenga 7.1% mu mijyi(2012.)
Amajyambere azana ibyiza n’ibibi rugeretse. Ni yo mpamvu Leta zigomba gushyiraho za gahunda zo kubikumira(ibyo bibi). Hagateganywa ahantu n’ibintu bitera abantu gusohoka bakajya kwihera ijisho bagenda n’amaguru(zones piétonnes+jeux sociaux) no gufata akayaga(parcs de plaisir).
Naho abagabo bamaze « kuzana nyakubahwa » no « kwegera abaturage » bigeze aho kubatera icyugazi, kimwe na ba bagore abandi bavugiraho ngo « barakanje » bakwiye gushaka icyabateye kugera aho(conditions de travail ou hygiène de vie)maze bagahindura uburyo bwo kubaho n’imirire.
Bamwe bazakizwa n’imikino ngorora mubiri, abandi bakizwe no kureka ibiribwa byuzuye amasukari ahubwo bakitabira imboga n’imbuto, hari n’abazakizwa no guhagarika inzoga zikaze(alcool)bakayoboka amazi bugezi.
Umuti nyawo ariko ni ukwegera muganga akaguha inama zijyanye n’ikibazo cyawe, kuko hari ubwo yasanga igifu kigomba kubagwa kugira ngo gitunganye ibyo umubiri ukeneye.
Kwigungira iwawe byo(wanga ipfunwe uterwa no gusekwa) ni ukwikururira urupfu ruzinjira rudakomanze, cyane ko utazaba unashoboye guhaguruka ngo urukingurire cyangwa ngo urukingirane!
By P.B


text:
Umuhanzi umaze kwamamara mu gihe gito hano mu Rwanda uzwi nka Marina yatangaje ko yamaze gusiba mu bitekerezo bye umusore yakunze akabura uko abimubwira.
Ubwo yaganiraga na Eachamps dukesha iyi nkuru yavuze ko yigeze gukunda umusore bikamuheramo akabura uko arikocora kugeza ubwo abivuyemo burundu.
Yagize ati “ Indirimbo Love You ifite aho ihuriye n’ubuzima bwanjye kuko muri ino minsi mfite umuntu ndi gukunda, ariko kuba ufite umuntu uri gukunda bitandukanye no kuba mukundana… ahubwo birabangamye uzi kugira umuntu ukunda ubizi neza ko mutazakundana?”
Gusa mu magambo ye bwite Marina yigeze gutangaza ko adashobora guca bugufi ngo abwire umusore ko yamwihebeye bikaba ari nabyo bishobora kuba byaratumye atakaza uwo musore yari yarihebeye.
Yagize ati “Sindagera aho kubwira umuntu ngo Love You (ndagukunda). Reka reka njye ndi umugabo.”
Ubwo yabazwaga ku ndirimbo ye nshya aherutse gushyira hanze yise Log Out yavuzeko ikubiyemo amagambo agaragaza ko uwo mutwaro wamuvunaga yawutuye atagifite gahunda yo gukunda umuntu atazabona uko abimubwira.
Yagize ati “reka biriya byararangiye, namwikuyemo, urumva nasohoye Log Out ntabwo nkibirimo.”
Marina kuri ubu abarizwa muri Label ya The Mane hari hashize iminsi atangaje ko yahagaritse gukora amashusho y’indirimbo ze mu gihe kitazwi, yamamaye mu ndirimbo nyinshi zitandukanye harimo niyo yakoranye na Harmonize wo muri Tanzaniya bise “Love you”.


text:
Mu Rwanda
Imyumvire Ishingiye Ku Muco Mu Bikomeje Kubangamira Uburinganire
Inzego zitandukanye zagaragaje ko hakenewe imbaraga mu kurushaho kumvikanisha ihame ry’uburinganire, kuko kumvikana nabi kwaryo bigira ingaruka mu mibare y’abashakanye n’imibereho y’ingo.
Kuri iki cyumweru Perezida w’ihuriro ry’Abanyarwandakazi bari mu Nteko Ishinga amategeko (FFRP), Beline Uwineza, yavuze ko nyuma ya Jenoside yakorewe Abatutsi, Leta yahisemo kwimakaza ihame ry’Uburinganire n’ubwuzuzanye bw’abagore n’abagabo, abahungu n’abakobwa mu rwego rwo guca ubusumbane.
Mu kiganiro kuri RBA, yavuze ko ihame ry’uburinganire n’ubwuzuzanye byinjizwe muri politiki na gahunda za Leta zigamije guteza imbere Igihugu mu buryo burambye, hagamijwe ko Abanyarwanda bose bagira uruhare mu iterambere ritagira uwo riheza.
Yakomeje ati “Kwimakaza ihame ry’uburinganire mu muryango bigomba kujyana n’ubwuzuzanye, ubwumvikane n’ubufatanye busesuye bw’abawugize, buri wese agakuramo inyungu zo kugira uruhare no kugerwaho n’ibyiza by’ iterambere ry’umuryango igihugu cyifuza.”
Yavuze ko abantu bagomba guhindura imyumvire ishingiye ku muco, yatoje abantu ko hari inshingano zireba umugore izindi zikareba umugabo kandi zitari karemano.
Ati “Ahubwo bakwiye gufatanya ntihagire uvuga ngo umugabo ntateka, ntafura imyenda, ntarera abana, n’ibindi.”
Maitre Munyankindi Monique wari uhagarariye Urugaga rw’Abavoka, yavuze ko bagira uruhare mu gusobanurira abaturage amategeko kandi ko bigenda bitanga umusaruro mu guhindura imyumvire ku ihame ry’Uburinganire n’Ubwuzuzanye mu muryango.
Yavuze ko kudasobanukirwa inyungu ziri mu mategeko ariho cyane cyane ayerekeye umuryango bituma hari n’abantu bamwe bashakana mu buryo butemewe n’amategeko bityo bikaba byaba intandaro y’amakimbirane mu muryango.
Ati “Imyumvire n’imigirire bishingiye ku muco bituma ihame ry’uburinganire ritumvikana neza kuri bamwe, ibi bigatera amakimbirane hagati y’abashakanye.”
Yavuze ko urugaga rw’Abavoka rukorana n’izindi nzego za Leta mu kwigisha Ihame ry’Uburinganire mu muryango ndetse no gutanga ubufasha mu mategeko kubagizweho ingaruka n’amakimbirane n’ihohorerwa rikorerwa mu muryango.
Depite Uwineza Beline yavuze ko mu bikorwa by’Inteko Ishinga Amategeko byo kugenzura ibikorwa bya Guverinoma, hakorwa igenzura ryo kureba uko ihame remezo ry’Uburinganire ryubahirizwa n’uko inzego zitandukanye zigira uruhare mu kurimenyekanisha mu baturage, hagatangwa n’ibitekerezo.
Abatanze ikiganiro bashishikarije abaturage kwirinda amakimbirane aturuka ku myumvire mibi ku Ihame ry’Uburinganire n’Ubwuzizanye ahubwo bakimakaza umuco wo kumvikana, kujya inama no gufatanya muri byose mu miryango yabo kugirango babashe kugera ku iterambere rirambye.


text:
Kubera amahano yabaye mu Rwanda mu 1994, mu gihugu hagiye hashyirwaho inzibutso ziruhukiyemo imibiri y’inzirakarengane za Jenoside yakorewe abatutsi mu 1994.
Nk’uko biteganywa n’itegeko No 15/2016, ryo kuwa 02/Gicurasi /2016 rigena umuhango wo kwibuka Jenoside yakorewe Abatutsi, imitunganyirize n’imicungire y’inzibutso za Jenoside yakorewe Abatutsi mu ngingo yaryo ya 22, ahateganwa ko urwibutso rwa Jenoside yakorewe Abatutsi ku rwego rw’igihugu rucungwa na Komisiyo y’igihugu yo Kurwanya Jenoside (CNLG) ifatanyije n’Akarere urwo rwibutso ruherereyemo.
Inzibutso zagiye zishyirwaho kubera umwihariko zifite bitewe n’ubukana Jenoside yakoranwe mu bice ziherereyemo.
Urwibutso rwa Jenoside yakorewe Abatutsi rwa Gisozi
Ni urwibutso ruri mu birometero bitatu (3km) uvuye mu mujyi wa kigali rwa gati, ruherereye mu Karere ka Gasabo, mu mujyi wa Kigali, rushyinguwemo imibiri y’abantu igera ku bihumbi 250 000 bavanywe hirya no hino mu mujyi wa Kigali no mu nkengero zawo. Urwibutso rugizwe n’inzu y’amateka y’u Rwanda kuva mu kinyejana cya 11, mu gihe cy’ubukoroni, uko ubutegetsi bwagiye busimburanye n’ukuntu amacakubiri yigishijwe kugeza kuri Jenoside. Hanze hari imva 14 zishyinguwemo imibiri y’ inzirakarengane, urukuta rwanditseho amazina y’abantu 2000 yabashije kuboneka.
Hagaragara kandi ukuntu Jenoside yateguwe, bimwe na bimwe mu bikoresho byinzirakarengane, intwaro bakoresheje mu kubica, hagaragaramo inzira y’ubumwe n’Ubwiyunge u Rwanda rwakoresheje nyuma 1994, harimo n’inzu y’ishyinguranyandiko ifasha abakora ubushakashatsi, ahantu ho kurebera sinema, ahantu ho kwicara bagatekereza, bakibuka.
Ni urwibutso rugaragaza amateka y’izindi jenoside zagiye ziba hirya no hino ku isi harimo Iy’abayahudi, muri Arménie, Cambodge na Serbie. Rwubatswe mu 1999, rufungurwa 4 Mata 2004.
Urwibutso rwa Jenoside yakorewe Abatutsi rwa Murambi
Ni urwibutso ruri mu birometero 154 (154km) uvuye mu mujyi wa Kigali, ruherereye mu mudugudu wa Murambi, Akagali ka Remera, Umurenge wa Gasaka, Akarere ka Nyamagabe, mu ntara y’Amajyepfo. Mu mwaka wa 1963 hahujwe uturere twa Bufumbu, Nyaruguru, Bunyambiriri na Buyenzi, akaba ari agace karanzwe n’ubwicanyi ndenga kamere kuva mu myaka ya 1959, hakaba haranabaye kwirukana abatutsi bakajyanwa gutuzwa mu mashyamba ya Kibungo na Bugesera, maze isazi ya Tsetse igahitana benshi.
Hubatswe mu 1990, igiye kuba amashuri y’imyuga yaragizwe n’ibyumba 12, abantu bagera ku bihumbi 40 000 na 50 000 bari batuye kuri uwo musozi no mu nkengero zaho barahahungiye. Urwibutso rwa Jenoside rwa Murambi rugizwe n’igice gikubiyemo amateka avuga kuri Jenoside, igice gishyinguyemo imibiri igera ku 50 000, igice kibitse imibiri mu mashuri, iyi mibiri ikaba igera ku 1200, n’imyenda nk’ibimenyetso bya Jenoside, ibikoresho by’abicanyi, ibiranga bamwe mu bishwe, igice cy’ahari haracukuwe ibyobo rusange ( ibyobo byatabwemo imibiri y’Abatutsi nyuma yo kubica) nyuma byakuwemo imibiri y’Abatutsi biciwe i Murambi), icyo gice kandi hagaragara aho ibendera ry’Igihugu cy’Ubufaransa ryari rishinze n’ ikibuga cyakinirwagamo volley ball n’ingabo z’Abafaransa zari zifite ibirindiro i Murambi mu gihe cya Opération Turiquoise, hakaba n’igice cya Jardin de la Memoire.
Urwibutso rwa Jenoside yakorewe Abatutsi rwa Bisesero
Ni urwibutso ruri mu birometero 161(161 km) uvuye mu mujyi wa kigali, ruherereye mu Karere ka Karongi, mu ntara y’Iburengerazuba. Rufatwa nk’urwibutso rw’Intwari. Mu gihe cy’ubwicanyi bwo mu 1962 no mu 1973, abatutsi bo mu Bisesero bahungiye ku musozi wa Muyira babasha kwirwanaho. Mu 1994, baketse ko bashobora kwongera kwirwanaho nk’uko babikoze maze bahungira kuri uwo musozi.
Babashije kwirwanaho mu gihe cy’ukwezi bakoresha amacumu, imihoro, amabuye ndetse n’inkoni kandi barwana n’abantu bafite imbunda n’amagerenade. Babashije no kwambura bamwe mu bicanyi intwaro zabo.
Urwibutso rwa Bisesero rwubatse ku musozi uzamuka uturuka hasi ugana hejuru, ahantu hareshya na metero 285.71. Ni umusozi wubatseho amazu atatu, buri nzu ikaba ifite ibyumba bitatu. Ibyumba icyenda bigize ayo mazu yose byibutsa amakomini icyenda yari agize Perefegitura ya Kibuye mu 1994. Mu mpinga y’umusozi hari imva zirindwi zishyinguyemo imibiri igera ku bihumbi mirongo itanu (50.000) y’abazize Jenoside yakorewe Abatutsi. Ingazi ugenda wurira uko uzamuka uwo musozi, zirerekana akaga abatutsi bagize bahunga, barwana ndetse hagiye haba n’imfuruka zibutsa ko bageragaho bakihisha. Ukinjira mu Rwibutso, ubona amabuye menshi ashinzemo amacumu icyenda. Aya macumu yibutsa ko ariyo ntwaro bakoresheje birwanaho. Hari kandi inzu nto y’isomero usangamo ibitabo byanditswe kuri Jenoside yakorewe Abatutsi.
Ni urwibutso rwubatswe mu 1998 kugirango rubungabunge amateka ya Jenoside yakorewe abatutsi.
Urwibutso rwa Jenoside yakorewe Abatutsi rwa Nyamata
Ni urwibutso ruri mu birometero 35 (35 km) uvuye mu mujyi wa Kigali, ruherereye mu Karere ka Bugesera, mu ntara y’iburasirazuba. Nyamata ni agace katujwemo abatutsi mu 1957-1960 bavanywe mu tundi duce tw’igihugu baza kuhatuzwa ku ngufu. Hubatswe Kiliziya mu 1980 iyo Kiliziya yabaye ibagiro ry’abatutsi bari bayihungiyemo mu 1994 bagera ku bihumbi 45 000.
Mu rwibutso usangamo imyenda abishwe bari bambaye, amashapure, ibikoresho abicanyi bakoresheje amacumu, imihoro, ibyuma…Mu gice cyo hasi (Cave) harimo imibiri yabishwe muri Jenoside iri mu birahure. Mu busitani hari imva rusange ebyiri zirimo imibiri yibutsa ukuntu abantu bishwe urwagashinyaguro kandi hari n’amabuye ariho amazina y’abantu bamwe na bamwe bahashyiguye. Hari n’imva y’umutariyanikazi Tonia LOCATELLI, wari umukorerabushake, wishwe tariki ya 9 Werurwe 1992, ubwo yari yagerageje guhisha abatutsi bari bihishe iwe.
Urwibutso rwa Jenoside yakorewe Abatutsi rwa Ntarama
Urwibutso rwa Ntarama ruri mu Karere ka Bugesera, Intara y’Iburasirazuba. Kimwe na Nyamata na Nyarubuye, uru rwibutso ruri ahahoze kiliziya gatolika. Tariki ya 15/4/1994, nibwo hiciwe abantu benshi. Rushyinguyemo abantu bagera ku 5000 bazize Jenoside yakorewe Abatutsi. Rugizwe n’igice kinini cya kiliziya aho abakirisitu bicaraga, hakaba hariciwe abantu benshi. Hanze hari imva zishyinguyemo imibiri igera ku 5000. Hari kandi ishuri abana bigiragamo gatigisimu, bakaba barahabiciye babatemagura banabahonda ku nkuta. Hari igice cya Sakristiya nacyo kiciwemo abantu. Kubera ko abantu bose batashoboraga kujya mu kiliziya, hari abiciwe mu busitani, nabwo rero bukaba ari igice kigize urwibutso. Hari kandi n’igikoni cyari icy’abapadiri kiciwemo abantu babatwitse.
Urwibutso rwa Jenoside yakorewe Abatutsi rwa Nyarubuye
Urwibutso rwa Nyarubuye ruri mu Karere ka Kirehe, Intara y’Iburasirazuba. Ubwicanyi bukomeye bwabereye kuri paruwasi gatolika ya Nyarubuye kuva tariki ya 15 kugeza ku ya 17/4/1994., buyobowe n’abjandarume bo mu nkambi ya Mulindi I Nasho n’uwari burugumesitiri wa Rusumo aho Nyarubuye yari iri icyo gihe.
Urwibutso rwa Nyarubuye rwubatswe by’agateganyo mu 1995, ubu rukaba ruriho ruvugururwa ku buryo ruzaba rushya. Abahashyinguye si abakomoka Nyarubuye gusa. Hari n’abakomoka rukira, Birenga, Kigarama, Kabarondo n’ahandi. Abicanyi barezaga amaraso y’inzirakarengane bakayanywa, bakabaga imitima n’imyijima y’abantu bakayirya.
Kuri urwo rwibutso, uhasanga ibikoresho abicanyi bakoreshaga nk’amacumu, imiheto n’imihoro, ndetse n’utubind n’imivure bashyiragamo amaraso y’abatutsi. Mu byumba by’ababikira n’ubwogero bwabo naho hibutsa iyicwa rubozo ryakorerwaga abari n’abategarugori bakorerwaga ibya mfurambi.
Urwibutso rwa Jenoside yakorewe Abatutsi rwa Rebero
Urwibutso rwa Rebero ruherereye mu Kagali ka Nyarurama, umurenge wa Kigarama, Akarere ka Kicukiro. Ni urwibutso rushyinguyemo abanyapolitiki bahagaze ku kuri kwabo, banga politiki mbi itandukanya abanyarwanda.
Urwibutso rushyinguyemo abanyapolitiki bagera kuri 12 n’abandi banyarwanda bagera ku bihumbi 14 000 bagiye bava mu duce dutandukanye two mu mujyi wa Kigali.
Urwibutso rwa Jenoside yakorewe Abatutsi rwa Nyange
Urwibutso rwa Nyange ruherereye mu mudugudu wa Nyarusange, Akagali ka Nsibo, Umurenge wa Nyange, mu Karere ka Ngororero. Ni urwibutso rufie umwihariko wo kuba Abatutsi bagera ku bihumbi 2000 bahungiye mu kiliziya ya Paruwasi ya Nyange, uwari Padiri wayo, Seromba Athanase, yarategetse ko bayibasenyeraho. Ni urwibutso rwafunguwe 16 Mata 1996, hashyinguwe abantu bagera ku 7700.
Imvano:Urubuga rwa CNLG, UNESCO na Parliament


text:
Rubanda ni abahanya; ni umugani baca iyo bashaka gutsindira umuntu ubugome badasobanuye uwo ari we; ni bwo bagira ngo: "Rubanda ni abahanya!" Wakomotse ku muja wa Mibambwe Sekarongoro witwaga Nyirabihanya muka Buyoyo w'i Nyarusave ku Itaba rya Bugoba i Rukoma (Gitarama); ahasaga umwaka w'i 1400.
Ku ngoma ya Mibambwe uwonguwo, hariho umugabo Buyoyo, sekuru wa Bunyereli bwa Muhozi mu Gishubi cya Muganza, akaba umunyamuhango mu Ntalindwa z'ibwami. Aho rero apfiriye asiga umugore we Nyirabihanya n'abana be bari mu muryango ukomeye cyane.
Nuko Buyoyo amaze gupfa, umugore we Nyirabihanya ajya kumubikira Mibambwe mu Ruhango rwa Kanyinya na Remera. Mibambwe amaze kubyumva, abaza Nyirabihanya ubwoko bwe. Undi, ati: "Ndi umuzigabakazi". Mibambwe yumvise ko Nyirabihanya ari ubwoko bwiza arishima. Urukundo rumutegeka kumugira umubambuzi wo gucunda, kuko abazigaba ari abase b'abasindi, ari bo banyiginya. Ubwo Nyirabihanya ahabwa umuhango wo kubambura nk'uko abandi bagore b'abazigaba n'abageserakazi ari bo babamburaga bacunda. Amaze guhabwa uwo muhango yiyuzuza na muka Mibambwe witwaga Nyirahondi (Hondi) ndetse ngo baranywana. Dore ko mbere n'abagore banywanaga!
Bimaze iminsi, Mibambwe aca iteka, ati: "Umuntu muto wese umaze guca akenge, muciriye mu Karambo ka Rukore". Ubwo abato bose bajyana mu Karambo ka Rukore; na bene Nyirabihanya batatu bato bajyana n'abandi basore. Haciyeho iminsi, Nyirabihanya ajya gusura abo bana be, agira ngo anabonereho urwaho rwo kwimenyereza Gahima ka Mibambwe, na nyina Matama wari warambagijwe mu bwiru, i Buha muri Tanzaniya.
Nuko Nyirabihanya amaze gutirimuka aho, abanzi be bamurega kuri nyirabuja Nyirahondi, bavuga ko yagiye gukeza mukeba we Matama. Aho Nyirabihanya ahindukiriye avuye mu Karambo, ageze mu Ruhango kwa Mibambwe, Nyirahondi aramutumiza ngo amwitabe. Nyirabihanya araza. Agitunguka, Nyirahondi aramubwira, ati: "Ntuzongere kugera aho ndi, uzagume mu Karambo !" Nyirabihanya amaze kubyumva atyo, ajya kumenyesha Mibambwe ko yaciwe mu rugo. Mibambwe aramuseka, ati: "Mbese waketse ko Nyirahondi ari we utegeka urugo rwanjye!"
Hashize iminsi, abana ba Mibambwe na Nyirahondi bavutse impanga barapfa. Rugengimanzi na Rugemintwaza. Ubwo igihugu gicika umugongo kubera abo bana b'umwami bavutse impanga bapfiriye rimwe. Uretse ko bari bene Mibambwe, Abanyarwanda bose barabakundaga, ku mpamvu z'imico yabo igeretseho no guhaka neza.
Nuko muri uwo mubabaro wa Nyirahondi uvanze n'urwango yanze Nyirabihanya, amuhimbira ubugome afatanije n'umutoni we witwaga Busanane wahoze ahakanywe na Buyoyo. Batangira gukwiza impuha zigera kuri Mibambwe, ngo Rugengimanzi na Rugemintwaza barozwe na Nyirabihanya. Inkuru imaze kwogera hose, Mibambwe arabirakarira, abibaza Nyirahondi, ati: "Numvise ngo abana banjye ntibishwe n'urupfu rusanzwe, ntiwambwira icyabishe?" Nyirahondi, ati: "Uretse kumbaza nkana se wowe ntukizi ?" Mibambwe agwa mu kantu. Nyirahondi abonye ko ababaye, yuririzamo, ati: "Ese ntuzi ko barozwe na wa mugirwa wawe Nyirabihanya ?" Mibambwe arinjirwa. Aherako atanga Nyirabihanya n'umuryango we wose, atarokoye na ba bana be bagiye mu Karambo kwa Gahima na Matama; umuryango wa Nyirabihanya urarimbuka.
Ariko izina rye risigaranwa n'agahwazi k'itaba (aka bita ikiryamo k'inzovu) kari hafi y'urugo rwe, yarakagize imbuga bahuriraho imyaka; gasigara kitwa Nyirabihanya. Busanane na we wamureganye na Hondi inshuti za Nyirabihanya zimubeshyera kuri Mibambwe ngo ni we wamuroze umusonga. Baramutanga arapfa. Aho yari atuye kuri Buguli hasigara hitwa ku Kabusanane. Nuko kuva ubwo, uwo bashatse gutsindira ubugome wese, nyamara ataburanganwa bakamwita umuhanya nk'aho agirana isano na Nyirabihanya. Biragumya birotota, bigeza ubwo bakomatanirije abantu bose muri uyu mugani, ucibwa bavuga ngo: "Rubanda ni abahanya!"
Umuhanya = umugiranabi.


text:
Nyagatare: Radio y’Umudugudu yakemuye ikibazo cyo gusiragiza abaturage
Umunyamabanga Nshingwabikorwa w’Umurenge wa Karama, Habineza Longin avuga ko Radio y’umudugudu yakemuye ibibazo byo gusiragiza abaturage bashaka serivisi, no mu bukangurambaga bugamije gukumira ibyaha byambukiranya umupaka.
Ku wa 11 Kamena 2021, nibwo imidugudu 59 igize Umurenge wa Karama yatangiye gukoresha Radio y’umudugudu.
Kugira ngo iyo Radio ibeho hakozwe uburyo (Application), ikaba muri mudasobwa ikohereza ijwi ry’ubutumwa bwatanzwe n’umuyobozi runaka ku kintu runaka muri Mega-Phone (indangururamajwi) ziri mu dusantere turi mu midugudu.
Ni igikorwa cyatwaye amafaranga y’u Rwanda 2,252,000 harimo ayaguze Application ndetse na Mega-Phone.
Habineza avuga ko ari igitekerezo cy’abaturage ndetse akaba bamwe muri bo ari bo bishatsemo ubushobozi bwo gushyiraho Radio y’umudugudu.
Avuga ko Radio y’umudugudu yakemuye ibibazo birimo gusiragiza abaturage bashaka serivisi ku murenge.
Ati “Hari igihe umubyeyi aza kwandikisha umwana yibagiwe irangamuntu, bigasaba ko asubira mu rugo akazagaruka ikindi gihe. Ubu ushinzwe irangamimerere ajya muri sitidiyo akabwira abaturage ibisabwa kugira ngo bandikishe abana babo ku buryo buri wese aza abyitwaje”.
Avuga ko nk’umurenge ukorwamo ubuhinzi cyane, ushinzwe ubuhinzi ajya kuri Radio akabwira abaturage indwara zifata ibihingwa n’uko zakwirindwa bakabishyira mu bikorwa.
Ikindi gikomeye ariko ngo Radio y’Umudugudu ifite uruhare mu bukangurambaga bugamije kubuza abantu kwambukiranya imipaka no gukora ubucuruzi butemewe.
Agira ati “Abantu bambukiranya imipaka iyo tubasomye kuri Radio, bariyumva bakavuga bati reka tubivemo twabikoraga twihishe none byageze ku karubanda ndetse n’abandi bagatinya kuba babikora, kuko bamenyekana kandi bashobora kubihanirwa”.
Gitifu Habineza avuga ko Radio y’Umudugudu inabafasha mu mihigo cyane cyane ijyanye n’ibibazo bibangamiye abaturage, ihohoterwa, kwishyura ubwisungane mu kwivuza n’ibindi.
Avuga ko uko ubushobozi buzagenda buboneka, Radio y’Umudugudu izagera no mu Isibo kugira ngo abaturage batabasha kumenya amakuru na bo bayamenye.
Agira ati “Abaturage bose si ko batunze Radio iwabo, ariko nk’ubu twifashisha iy’Umudugudu mu kubakangurira kubahiriza ingamba zo kwirinda Covid-19 kandi bakabyumva ubona batangiye kugenda bazubahiriza ugereranyije na mbere. Uko bizashoboka twayishyira no hagati y’Amasibo abiri, ubutumwa bukarushaho kugera kuri buri wese”.
Umukuru w’umudugudu wa Gikagati Centre, Nyamwishyurande Jeannine, avuga ko Radio y’umudugudu yamworohereje ku giti cye kuko gutanga ubutumwa ku baturage be bitakimugora nka mbere.
Ati “Mbere hari ubwo bavugaga inama cyangwa ikindi gikorwa nkifashisha abahwituzi ariko ubu bisa n’ibyahagaze kuko benshi baba bayumvise uretse yenda amasibo ategereye aho iri”.
Avuga ko n’abaturage borohewe kuko iyo umukozi w’umurenge adahari cyangwa uw’akagari babivuga kuri Radio kuburyo umuturage atangiza itike ye cyangwa umwanya we.
Umuturage ufite igitekerezo cyangwa ikibazo na we ngo akoresha ubutumwa bugufi ku buntu kuri telefone zahawe abayobozi b’imidugudu cyangwa iye, umuyobozi bireba akajya kuri Radio agasubiza abaturage muri rusange.
Ibitekerezo ( 1 )
Congz Mr Longin !!! Mukomereze aho tubafitiye ikizere .


text:
16% by’abana bavuka bagwingiye- Dr Asiimwe
Yanditswe na MUGISHA BENIGNE
Dr. Asiimwe Anita, Umuhuzabikorwa wa Gahunda mbonezamikurire, atangaza ko 16% by’abana b’Abanyarwanda bavuka bagwingiye bitewe n’uko mu gihe k’isamwa ryabo batabonye ibikenewe ngo bakure neza.
Ibi Dr. Asiimwe yabivugiye mu nama yabaye ejo hashize tariki 22 Kamena 2018, yateguwe na Minisiteri y’Uburinganire n’Iterambere ry’Umuryango mu rwego rwo kurebera hamwe ibibazo byugarije umuryango mu Mujyi wa Kigali n’umubare utari muto w’abana bagwingiye.
Mu kiganiro yagejeje ku bafatanyabikorwa muri gahunda mbonezamikurire bari bitabiriye iyi nama, Dr. Asimwe yagarutse ku mibare y’abana bagwingiye mu Mujyi wa Kigali igaragara ko ari myinshi, asaba abafatanyabikorwa muri iyi gahunda gushyira imbaraga hamwe mu kurwanya iki kibazo cyugarije Umuryango nyarwanda.
Imibare igaragaza ko ikibazo cy’ubugwingire mu bana bo mu Mujyi wa Kigali, Akarere ka Nyarugenge ni ko kari ku isonga mu kugira abana benshi bafite ikibazo cyo kugwingira kuko ari 29%, kagakurikirwa n’Akarere ka Gasabo gafite 22% na ho aka Kicukiro kakagira 17% by’abana bagwingiye.
Ati: “Murabona ko iyi mibare iteye kwibaza byinshi, ni ngombwa ko Leta n’abafatanyabikorwa bagira icyo bakora mu buryo bwihuse mu kurwanya iki kibazo no gukumira ko cyakomeza.”
Minisitiri w’Uburinganire n’Iterambere ry’Umuryango Nyirasafari Esperance yagarutse ku mirire mibi n’ikibazo cy’abana bagwingiye ko ari ikibazo cyugarije igihugu n’umuryango nyarwanda .
Ati “Mureke dushyire imbaraga hamwe, turwanye iki kibazo mu miryango iwacu kandi tuzabishobora. Ni ngombwa kandi ko dutangira gukumira bitarabaho, bihereye mu isamwa ry’abana, tukita ku bana cyane cyane mu gihe k’iminsi igihumbi no gukomeza kugeza ku myaka 6.”
Umuyobozi w’Umujyi wa Kigali Rwakazina Marie Chantal yagarutse ku kibazo cy’uburinganire kitarumvwa kimwe n’abagize imiryango bose, ari nacyo gikurura amakimbirane no kutita ku mikurire y’abana, ingaruka zikaba kugwingira kwabo.
Ati: “Iyo uburinganire butumviswe neza n’abagize umuryango bose habaho ingaruka zo guhangana n’ipfunwe kuri bamwe, ni ngombwa ko ubukangurambaga bukomeza, bityo umugabo n’umugore bakamenya ko bose bafite inshingano zo kwita ku bana bombi no kubarinda kugwingira.”
Bishop Nzeyimana Innocent, umuyobozi w’ihuriro ry’amadini mu Mujyi wa Kigali, yavuze ko iki kibazo gifite intera ndende mu Mujyi wa Kigali, asaba abanyamadini n’abandi bafatanyabikorwa ba Leta kukigira icyabo bakaganiriza abayoboke babo ku ngaruka ziterwa n’ikibazo cy’ubugwingire muri sosiyete nyarwanda.
Yagize ati: “Iki kibazo buri wese akigize ike mu rwego arimo urwo ari rwo rwose twakirwanya kandi twagitsinda. Mureke dufate ingamba zose zishoboka dukore ubukangurambaga mu baturage murebe ko iki kibazo kitazacika.”
Abayobozi bari bitabiriye inama bihaye intego yo gukomeza ubukangurambaga mu baturage binyuze mu miganda no mu nteko z’abaturage, bigaragaza uburemere n’ubukana bw’iki kibazo, bityo bikazahindura byinshi.


text:
Bavuga ko wagize ikimwaro, iyo hari ibintu bibi wakoze ukabihisha ariko kuko utifuza ko bimenyekana, iyo bigiye ahagaragara uwabikoze arangwa no kumva ameze nkuwo ijuru ryagwiriye, akumva atajya ahagaragara ngo hatagira umubona rimwe na rimwe akaba yakwicira urubanza rwo gupfa.
Nkuko tubikesha urubuga rwa Journeyanswer.com ngo hari umunyapolitike umwe wafatiwe mu cyaha cyo kurya ruswa izina rye rirangirika maze atangira gukorwa nikimwaro,yafashe ubuzima bwe abushyira mu kaga atekereza ko gupfa yiyahuye aribyo byavana umuryango we mu kimwaro yari yikururiye.
“Nyamara kwiyahura ntago aricyo gisubizo cy’ikimwaro.Imana izi ko ibintu byinshi abantu dukora biba birimo nibyaha kandi icyaha kikazana ikimwaro ndetse n’urupfu kuwagikoze”.
Kumwarwa ni ikibazo Imana izi ariko yatanze igisubizo ku muntu wese ukora ibyamushyira mu kimwaro,yatanze umwana wayo Yesu kristo nk’igisubizo kugira ngo umwizera wese amukure mu kimwaro giterwa n’ibyaha amuhe ubugingo buhoraho.
Yesu ashaka kugendana nawe ni umunyembabazi naho ibyaha byawe byatukura tuku tuku arakubabarira kuko ari umunyebambe kandi naho waba uyu munsi uri mu kimwaro yesu arakubabarira kandi umwizera ntazongera kumwarwa ukundi,akiza ikimwaro kandi atanga ubugingo buhoraho.


text:
Makeup (ibirungo abagore n’abakobwa bishyira ku munwa no ku maso, no mu isura muri rusange) ya “EverBe” yakozwe n’umugore witwa Coffey Candice w’umwarimu yakurikije amabwiriza y’Imana akora products z’ubwiza.
Uruhurirane rw’ibigize amabara y’ibyo abakobwa basiga ku minwa, ibyo basiga ku maso n’ibindi, buri cyose hari imirongo iri muri Zaburi 34 ibyanditseho (ibivugaho).
Ikinyamakuru cya Christian post cyaganiriye na Coffey Candice kuri makeup nshya yakoze yitwa “EverBe”, kandi yizeye ko abagore hari icyo bazayangukiraho, mu gihe arimo arwana n’ubutumwa bubi bukururira abagore n’abakobwa kujya mu busambanyi.
Christian post yatangiye ibaza Coffey aho yavanye igitekerezo cyo gukora EverBe. Asubiza ko igitekerezo cyaturutse mu nzozi. Coffey avuga ko ijoro rimwe yagize inzozi ari mu bubiko bw’ibintu, noneho imbere ye abona kiyosike (kiosque) ya makeup, arangije afatamo agacupa gato k’umukara na zahabu,ku ruhande kari kanditsweho zaburi ya 34.
Coffey akomeza avuga ko amaze gusoma zaburi 34, Imana yamweretse ko imushaka kugirango hakorwe ikindi kirango gishya cy’ubwiza kijya kuri lipstick (ikirungo abagore bisiga ku minwa bashaka kongera uburanga bwabo), ati “uko niko EverBe yavutse.
Christian post yakomeje imubaza impamvu yumva ko ari ngombwa ko ubwiza bw’igitsina gore bugomba guhindura ishusho babufatamo. Coffey yasubije ko ubundi mu muco w’abantu benshi bafata ko ubwiza n’agaciro k’umugore ari mu mibonano mpuzabitsina.
Ati ariko buri mugore aba ashaka kwibona ari mwiza, gukundwa, ibyo byose akabishaka afite intego.
EverBe yaje ihamagarira abagore kumenya no guha agaciro ubwiza bwabo, kandi ko umwimerere wabo uri mu buryo Imana yabaremyemo.
Coffey ati “tugomba kubwira abakobwa bacu ko ubwiza buturuka muri bo, ariko amagambo yonyine ntiyakemura ikibazo cy’agaciro gake biha.
EverBE n’igikorwa gifatika cyibutsa abagore kuvuga, gukora, kandi bakaba abo baribo,bakaba icyo data wo mu ijuru yavuze.
Christian post ikomeza imubaza ukuntu yafashe umwanzuro wo guhitamo Zaburi 34 nk’umurongo wa bibiliya wabafasha. Coffey yababwiye ko Zaburi 34, Imana yayimuhaye mu nzozi.ati” Imana yayimpaye ngo bihindure imico y’abantu itameze neza.
Coffey akomeza avuga ko akangurira abagore guha agaciro iyi Zaburi 34.Christian post yongeye kumubaza icyo yigiye kuri ubu bunararibonye (experience), ku bijyanye n’ijambo “bivuge”bikore”ba uwo uri we”. Coffey yababwiye ko ayo magambo atatu agize igice kinini cy’ubuhamya bwe muri uru rugendo.
Ati “mu gihe Imana yampamagaraga ngo nkore EverBe, sinari bushobore kugira icyo nkora mu buryo bwanjye. Igitekerezo cyo gutangira uyu mushinga, byari bimeze nk’ibisekeje, kandi uko nakomezaga urugendo rwo kubikora byari bikomeye kurushaho.
Coffey ati” nakomeje kubitekerezaho, ariko ndavuga ngo buriya hari ikintu Imana yambonyemo akaba ariyo mpamvu ishaka ko nkora ikirango gishya cya makeup.Ngitangira uru rugendo nari mfite ubwoba n’igihunga cyinshi kubera ko ibi bintu sinari nsanzwe mbisobanukiwe neza.
Nyuma y’ibyo byose naje kuba umwarimu mu ruganda kandi nta bumenyi mbere nari mbifiteho. Ariko nyuma naje kubona impamvu Imana yashatse ko bibanza guca mu buryo bugoranye.
Gusa Imana twabaga turi kumwe umunsi ku munsi mubyo nkora.Kuko mbere yo gutangira EverBe, numvaga mfite umuhamagaro wo gukora ibindi, ariko Imana inyereka ko nta wundi mushinga nakora utari uyu, kandi ukagirira abagore akamaro cyane.
Guhera icyo gihe nahise ntangira kubivuga, kubikora, no kubibamo.Christian post yashoje ikiganiro na Coffey Candice icyo avuga ku bantu bizera Imana impavu badakunda abagore bishyiraho makeup (ibirungo). Coffey yababwiye ko ubwiza Imana yabaremanye bagomba kubuha agaciro.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Depite Rucagu Boniface
Pageviews all the time
Umwe mu bagambaniye u Rwanda muri 1990-1994 aheruka kuganirira itangazamakuru ry'Agatsiko ukuntu yafatanyaga n'INTORE NKURU Rucagu Boniface kuva muri 1991 ku buryo ngo yabaga n'iwe mu rugo. Ese Rucagu azongera ahakane ko inyandiko yahawe na FPR ihamagarira Abahutu gufata Abatutsi nk'Abanzi atariwe wayicishije mu kinyamakuru rutwitsi KANGURA?/NKUSI Yozefu
Depite Rucagu Boniface
24 comments:
Tanga igitekerezo cyawe kuri iyi nyandiko.Urakoze.ReplyDelete
Uriya mugabo njye ndamuzi rwose yitwa Gitamburisho kuva kera. Yamye acuruza ibinyamakuru, yakunze kuba aho bita i Nyabikenke (yahoze ari comine NYABIKENKE) ubu ni mu karere ka Muhanga.ReplyDelete
Hambere ngisoma kuli ka manyinya mu gihugu, twamaraga guhaga tuli gutura imibi tukavuga ngo "imbwa ntizifuza ko bucya". Iyi mvugo bub mbonye ko ali yo kubera iyi nkuru, kuko imbwa nk"izi(Rucagu n'abandi nka we)ntizigeze zimenya akamaro k'ibyo ababyeyi babo bavunikiye bakuraho ubuhake n'ubukoloni. Aliko na kagame ntiyibeshye ngo afite umuntu(simvuze ngo amuraze Rweru uyu munsi),aliko uko yagambaniye ubutegetsi bwali bwaramushyize amata ku bibero n'ubu ntibyabura,iyaneye ijoro ntisiiba.ReplyDelete
Ndirango mbwire Anonymous, ko kwita Rucagu Imbwa na bandi bameze nkawe Imbwa ari ukubaha agaciro badafite. Nagize amahirwe yo kubana na abantu batunze Imbwa, ndetse mvugana nabo, abenshi bambwiye ko Imbwa ARI ITUNGO fidel cyane kuri basebujya. Hari Ikinyamakuru na somaga aho umugabo wu Umunyamerika wari utwaye Imbwa mu modoka yahagaze gato , maze Imbwa irasohoka agarutse yatsa Imodoka arayisiga, ariko ngo iyo mbwa yamutegereje amezi atandatu. None Rucagu ni ibindi bsiahiranda bya Bahutu byibigambanyi, nta na kimwe kitariye ingoma ya KINANI Ariko nibyo byafashe iyambere kuduteza Abicanyi ba abagande. Rucagu na Bosenibamwe nibo bamarishije abo bene wabo kubera inda yabarenze. Nta mbwa nki itungo rigufi ishobora guhemuka nki Imbwa MUNTU twagize mumateka ya Abanyarwanda. Ntahagire uvuga ngo ndatukanye, abatunze I MBWA NYAMASWA , Nabanye ni IMbwa muntu namwe muzambwire.ReplyDelete
Ibyitso nabatutsi biragaragara yuko aribo bakoze genocide, nonese abavugira abacitse kwicumu bavuga iki iyo bicaranye na rucagu?ReplyDelete
Muri iyi minsi Nkusi uratugezaho inkuru ziryoshye kandi zicukumbuye. Komereza ahoReplyDelete
Hari ibintu maze iminsi nibaza nkabura igisubizo, ngashaka n'uwo nagisha inama nkamubura. Koko ikibazo dufite mu Rwanda ni amoko? Ni ubutegetsi bubi? Ni ubujiji? Ni ubukene? Ni inzara? Ni imiterere y'akarere duherereyemo? Ni ururimi rukennye mu ruhando mpuzamahanga? Ibi bibazo byose uko ari birindwi nabuze mo na kimwe cyaba ishingiro y'ibibazo byugarije u Rwanda mu gihe kingana hafi ibisekuruza bibiri, byibura naragenekereje nsanga abanyarwanda bapfa ubujiji n'inda nini.ReplyDelete
Reka ngire icyo mbivugaho kubijyabye n'ubujiji iyo abiyita abanyepolitiki bakiza gushyira mu mitwe yabo ko u rwanda rutagira umutungo kamere namba ntibari gushakira iturufu mu moko ahubwo bari gudhakira umuti w'ikibazo mu gusubirana ubutaka bwahoze ari ubwo u rwanda kuko niho hagiye ubukungu bwazaga gutunga abanyarwanda rimwe njya ntekereza ngasanga ubuswa bwa mbere bubaho buri muri Rpf igihe abahutu bahungaga uruvunganzoka iyo rpf ibifashisha ikababwira ngo buri muntu akonde aho ashoboye mu mashyamba ya congo ature ntazagaruke hakurya y'ikivu ubu Bukavu goma kivu uvila biba byitwa urundi Rwanda cg intambara igisutamye ariko yitwa kwagura igihugu.
Inda nini mvuga ni ukuntu umuntu yitora ukumva aravuze ngo atewe isoni no kuba yaravutse mu bwoko runaka Bampriki yivugiyeko atewe isoni no kwitwa umuhutu no kuba we Anasthase Murekezi nawe niko yabinyujije mu yindi mvugo.Ya nda nini ishaka gucura izindi yiyita amazina Kagame nawe ati bagomba gusaba imbabazi mu izina ry'ubwoko bwabo mbega inda nini yuzuye ubujiji!! Ndababwiza ukuri ko kuba abanyarwanda bagifite imyumvire nk'iyi ari ubujiji bubari mu mitwe ukurikije aho isi igeze ubu abantu baratungwa no kuba bariteganyirije mu bucuruzi mu mashuli n'ibindi bibyara inyungu y'ahazaza, naho kugenda wanitse amazuru maremare n'ay'ibice nk'aya yanjye na Bazivamo nta mpamvu na nto irimo abo ba Rucagu mubareke bigire ibyo bigira bamaze gusoma mu mitwe y'abanyarwanda basanga harimo amazi niyo mpamvu babacurika babacuranura kubera ko abanyarwanda dufite inda nini yuzuye ubujiji bitari ibyo ntabwo umuntu umwe ashobora kuba kamara.
Makonikoshwa uri umuhanga ndakwemeye. Uwaha u Rwanda abahanga mkawe byibura 10 mu bantu bafata ibyemezo banagira inama ubuyobozi u Rwanda rwahita ruba real SINGAPORE copyReplyDeleteReplies
Niko mu buzima tubayemo biri buri wese agira uko atekereza, ariko kandi simvuze ko ibyo nibaza byaba ukuri kose ahari hari undi uvugako nanditse ibifuti ni uburenganzira bwe nawe kuko niko nawe aba atekereza ariko kandi ndagushimiye nawe k'ubwo umuganda utanga.Delete
@ Nkusi, natangazwe niyi nyandiko ya Rucagu maze natekereza ukuntu Rucagu yashizwe kwibere na FPR, nkongera nkibuka gufungwa kwa Mugesere, ibi byerekana yuko ububutegetsi bwandite amateka mabi arenze ayingoma za cyami.ReplyDelete
Kagame ajyabeshya amahanga ngo arikurwanya ingengabitekerezo ya genocide murubyiruko, kurwanya genocide wicaranye na Rucagu wandite iriya nyandiko nikinyoma cyambaye ubusa. Ikirero nikimenyetso kerekana yuko rucagu yari yatumwe na FPR kuyitangaza. Niba ari FPR yariyamuhaye iriyanyandiko ivuga abatutsi kuriya, byaba bikwiriye kuburira abifatanya nabatutsi munyungu izarizo zose yuko baragiriye kumanga.
Ntagushidikanya yuko Rucagu yariyatumwe na FPR gutangaza iriya nyandiko, Kuko ntakuntu abahutu benshi bafungira ibinyoma muri Gacaca hanyuma ngo umuntu wanditse iyinyandiko abe ariwe uyobora intore za FPR. Ntabwo ndikumva ikintu kizagarura ikizere hagati yabahutu nabatutsi, niba Rucagu yaragororewe mukimbo cyogushyirwa munkiko.Replies
Urakoze Mbonyingabo,Delete
Biriya Mugesera yaba yaravuze niba ari ukuri akwiye kubihanirwa kuko kudahana nibyo bigira bamwe IBINYWAMARASO bikumva ko amaraso y'abanyarwanda ari ishoramari ryabo!
Ariko se biriya bya Rucagu ntibikubye ububi ibya Mugesera inshuro 100! None se guhana Mugesera ukareka Rucagu ntuba werekana icyo uricyo ko nibyo uvuga byose ari ibinyoma?
Ariko bitinde bitebuke Rucagu ntaho azahungira inkiko muri GACACAII
Nyakubahwa dg Nkusi ntimutinye kuvuga ukuri muzakuzire abanyarwanda kubera ubunebwe bwo kudakora no gutekereza bariyorohereza bakibatiza abeza bagahumanya abandi kugirango bashobore kurya erega reka mbabwire ubucakura bwose mubona burava ku nzara burya kuva na kera umuhutu yakorewe amabi azira ubunebwe bw'abigize ibimanuka bashakaga kurya bicaye, muzarebe umututsi witangiye umurimo akarya agahaga ko hari umuhutu umurusha ubusore? Ni ukuri kwambaye ubusa mumenyeko turimo kurwana n'amabandi yitwaje intwaro y'inda nini ku rutugu, ubujiji mu bwonko n'ubunebwe mumaboko akaba akomeye ku karimi ko gushyashyariza ariyo ayo ya ba Rucagu, Musa Fadhiri n'abandi nka bo muri izi nyandiko 2 ziheruka iriya yibanze kuri Mozambique n'iyi ya Rucagu byose muzasangamo ndangabigwari arizo nise inda nini ubujiji n'ubunebwe mubahutu n'abatutsi. Ubu rero jyewe umwanzi mbona naba ndi kurwana nawe ni uwo duhuje ubwoko abigira iturufu ashaka kwitagatifuza ku bundi bwoko ngo ahakure amashimwe yo kumutunga kabiri ntaribagirwa Nkusi ko hari amazina agezweho mu itangazamakuru ukaba wararuciye ukarumura? Ndavuga mu rugwiro no mu bubanyi n'amahanga byakwitwa ububanyi na nyiramongi. Nta gakuru ka Gasana na Kagame? mugire umunsi mwiza.Delete
Hahahahahahah! Makoki noneho urabihuhuye! Ariya amazina yo mu Rugwiro uvuga agezweho nkurikirana amakuru yayo umunota ku wundi! Mbona ujya umenya imigani y'ikinyarwanda uzi uvuga ngo: " UWICAYE NABI ABABAZA IMBERE HE"?Delete
None se inkuru y'ubusamabanyi bwa Nyiramongi na Gasana yunguye iki abanyarwanda??
Hano muri Shikama twandika inkuru tugamije ko abasomyi bakuramo isomo. None se ubusambanyi ni isomo wakwifuriza guha abo ukunda?!
Ya nda nini mvuga n'ubujiji MUSA FAZIL ku gihe yabiciye ati perezida Kagame ni"" baba wa taifa ""umubyeyi w'igihugu ni umuremyi w'imiyoborere myiza mbega igifu? Abagira umwanya bagasoma iyo nkuru muzagira icyo mukurama niba badahita bayinyereza.ReplyDelete
@ Dr. Nkusi rwose warakoze kuba utarashize inkuru yaba basambanyi kurubuga rwawe, Sinzi umwanditsi wavuze yuko ari ibinyoma. Uretse yuko nahobyaba ukuru ntacyo bitwunguye namba.ReplyDelete
- AnonymousFriday, August 26, 2016 3:58:00 am
Twagize ikibazo gikomeye aho societe nyarwanda yicuritse maze ahagombaga kujya umutwe hajya amaguru. ibi ndabivuga nkurikije ibyo makoki avuze hejuru nki ikibazo cya Abanyarwanda. Ese abo twita injiji ni bande hagati yabize na batarigezemo? benshi twabona igisubizo. Nonese twakosora gute icyo kibazo? ko kera twigishyaga uburere mboneragihugu (Education Civique), none nkaba mbona ababyiza barabuhinduye uburere ngambanira gihugu dukore iki?. Kubijyanye ni inkuru ya Nyrimongo njye numva kutayitangaza byaba ataribyo. Impamvu ni uko aba bantu biyita abanyabwenge ndetse bakaba bakora amfuti bakibwirako ntawe ubabona, kubitangaza byafasha benshi mukutabagirira icyizere kuko hagati yabo nabo ubwabo ntakwizerana. Ikindi , dukeneye koko amakuru yubaka, arriko dukeye no kurangaza ubwonko gato, duseka, cg se tuganira, nubwo ari inkuru ibabaje ariko harimo na ka morali. Ktabivuga ni ukwifanya na Kagame mu kababaro. Buriya Gasana ntiyabuze kuduhuhiramo gato ngo abe ahagaritse plan zabo zo kwica nki isaha imwe. Ahubwo habuze indi Nkotanyi ya amarere ngo ikure icyacyumi muri Ange nawe ashyire ivonyo nkiryo Nyina yari afite mu minsi yashyize.ReplyDelete
Anonymous na Makoki,ReplyDelete
Mu kinyarwanda turavuga ngo: " Ntawe usekana umukori ahetse umukobwa"!
Ibyabaye kuri Kagame Pawulo kuri iki kibazo cya Nyiramongi na Gasana, byaba kuri buri wese, niyo mpamvu tugomba kuvuga tuziga. I Kigali baravuga muri iyi minsi ngo: " ISI NTISAKAYE, BURI WESE YANYAGIRWA"!
Abariho baseka Kagame muri iki kibazo banyibutsea kagame Pawulo, yishimira urupfu rwa Karegeya Patrick nkaho we atazapfa akazatura nk'umusozi!!!!Replies
Umva nyakubahwa Nkusi aha ntabwo turi kubyina cg ngo twebwe tuvugeko turi abere ahubwo bishatse kuvuga ko akebo kajya iwa mugarura kandi si igitangaza kuba nataha ngasanga uwange bamwubarayeho, cg se ngasanga uwo nita papa atariwe namba cg ngasanga uwo nita ko ari umwana wanjye ntaho duhuriye.Delete
Ibi ndabivuga mu rwego rwo kwereka abasomyi ko ntako fpr itagerageje yerekanako ingoma z'abahutu zabayeho zitari zifite indanga gaciro ihamye yo kuba abakuru b'ibihugu urugero igihe cya kinyamakuru cya Nyiramongi na Gasana na mubyara wabo Kagame umunsi umwe cyarihanukiriye kirandika ukuntu Habyarimana ngo yaratunze za nyabingi, ese uko si ukwivanga ko nyabingi zitaboneka haraho mwumvise zatuye Habyarimana hasi yururuka indege nka Kagame?
Ikindi ko ejo bundi cya gisaza Tito giherutse kwihanukira ngo inzu yo kwa Habyarimana bazayigira indangamurage y'ibikorwa bibi yakoze Kanziga yaba yaragejeje aho Nyiramongi agejeje? Niyo mpamvu tugomba guhaguruka tukereka abantu batsikamiwe ko agatsiko ka fpr katagira ukuri ahubwo kagira ikinyoma no kwiyambika izera gusa. Kandi ukoze kunnyo agashyira ku zuru ryawe ntumwishyure agirango wowe ntannyo ugira.
Makoki, ibyo uvuga nibyo kabisa! Ntegurira inyanndiko vuba rwose ndahita nyishyira kuri Shikama.Delete
Urakoze
Bakunzi ba Shikama mwongeye kwirirwa,ReplyDelete
Ndakeka ko mwakurukiranye ikiganiro cyanjye na Makoki Mugisha ku byerekeye Nyiramongi, Gasana na Kagame! Makoki n'abandi baribaza impamvu ntanditse kuri ruriya rukozasoni.
Igisubizo ni iki: Burya ikiganiro kiryoha iyo kirimo abantu barenze umwe. Ni ukuvuga ko mutagomba guhora mutegereza ibyo njye ntangaza; Shikama ni urubuga rwanyu mugomba kuruha inyandiko zanyu nyinshi zishoboka ku nkuru cyangwa igitekerezo mushaka kugeza ku basomyi bayo.
N'uru rukozasoni, ni uburenganzira bwanyu bwo kurukoraho inyandiiko mukayinyoherereza kuri aderesi iri hasi aha, nkayikosora bibaye ngombwa igahita ica ku rubuga. Mujye mwishyiramo ko nta muntu n'umwe warangije amashuri 2 abanza utakora inyandiko nziza! Ese umunyamakuru w'ikirangirire Semusambi Felisiyani yari yararangije angahe?? Mumwibuke Igihe cya Kinani!
Aderesi: mahoriwacu@gmail.com
Murakoze
@ NKUSI Makoki nabandi, birumvikana yuko ugomba gukurikiza igitekerezo cyabenshi, maze ugahitisha inyandiko ya Nyiramongi. Uretse yuko ubaza nubundi ubwoko bwabo budafata ubusambanyi nkicyaha.ReplyDelete
Umugabo natanga niyinyandiko ya FPR yitiriwe Rucagu, nonese niba abakobwa barashingirwaga kubanye Congo, hanyuma bakabyara abana babanyarwabda mubivugaho iki? Nonese abagore bagiye bajyagusambana nabanyepolitic bokwa Habyarimana, nizihengo zasenyutse kubera icyo cyaha? Abagore nabakobwa bajyakuryamana nabashitsi kubera inyungu runaka babashakaho, harumubyeyi cyangwa umugabo wigeze abihanira umwanawe?
Ubworero gusambana kwa Gasana na Nyiramongi kuribo ni (life style) niko abatutsi babaho. Ishuti yange y`umututsi yashakanye numuhutu kazi, mubajije icyatumye adashaka umututsi kazi ati "nibashiki bange ndabazi" ubwo murumva icyo yanshubije. Ubworero kubatutsi inkuru nkiyi ntagaciro ifite.
Ikindi ni comment uvuze ngo umuntu wize imyaka ibili yamashuli yisumbuye ashobora kwandika inkuru. Nonese nimyaka yikigihe urikuvuga? Nonese iyo uvuze yuko uburezi murwanda bwapfuye uba uvuga iki? Umenye yuko mubana barangije secondary mu Rwanda, abashobora kwandika ibarwa isaba akazi ni mbarwa.
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Ubwo Duherukana nababwiye uko tariki ya 14 Mata 1994 byiriwe byifashe aho mvuka. Nanabasezeranyije kuzakomeza ubuhamya bwanjye ku byo nzi, nabonye cyangwa byavugwaga muri icyo gihe. Abenshi babizi ntibashobora kubivuga abandi ntibakiriho. Reka dukomeze rero.
Hagati ya 14 na 25 Mata 1994 i Mushubati hazwi ubwicanyi bwakorewe umuryango wa Bizimungu warariraga amashuri ya Mushubati. Umugore we n’abana bari bahishwe na Rugerinyange. Abicanyi baje kubavumbura barabica. Hazwi kandi ibitero byagabwe kwa Muhindi nababwiye mu nkuru zibanza. Muhindi yari umu juge mu rukiko rwa Kanto ya Rubengera akaba na muramu wa papa (Yari yararongoye Masenge witwaga Tereza babyarana abana batatu, abahungu babiri n’umukobwa umwe).
Indege ya Habyarimana imaze guhanurwa, Muhindi yashatse abasore b’abahutu ngo bamurinde abasezeranya ko umutekano nugaruka azabagenera ibihembo. Abo basore bari bayobowe n’uwitwa Rwanyindo. Abandi batutsi bamaze kuva i Mushubati, hashize igihe gitoya (icyumweru ) ibitero byerekeza kwa Muhindi. Twamenye ko igitero cya mbere cyagiye cyashaka kwinjira mu rugo kigakubitwa inshuro. Abakigize basubiye inyuma baza kugaruka bafite imbunda na grenades, bararasa abari barinze urugo baratatana. Barafashwe barakubitwa cyane bazira ko ngo babangamiye umutekano w’igihugu.
Abana ba Muhindi batanu barishwe Muhindi n’umugore we barabashorera babicira mu rutoki rwo kwa Sedesiya hafi yo kwa Baranywa.
Muri icyo gihe no mu minsi yakurikiyeho hagaragaye imodoka zanyuraga i Mushubati zihamagarira abantu kujya “gutabara “igihugu zigatwara abantu ku Kibuye cyangwa mu Bisesero ahavugwaga Inkotanyi zivanze n’abatutsi bari bahunze baturutse impande zose.
Havuzwe kandi igitero cyagabwe i Nyamagumba. Nk’uko nabyanditse ubushize, Nyamagumba ya Mabanza, ni agasozi gaherereye ahahoze hitwa Kibingo hakurya y’amashuri ya Bumba.
Abazi iby’intambara ya FPR INKOTANYI ubwo zagabaga igitero mu Ruhengeri zigafungura imfungwa za politiki harimo Lizinde, Biseruka, Muvunanyambo, n’abandi. Bazi kandi igihe Inkotanyi zasakiranye n’Inzirabwoba bakarwanira bikomeye ku musozi wa Nyamagumba.
Agasozi ko muri Mabanza kitiriwe Nyamagumba, bishushanya intambara hagati y’Inzirabwoba n’Inkotanyi.
Ubutaha tuzarebera hamwe uko byagenze i Nyamagumba.
Biracyaza…


text:
[wptab name=’Isomo: Abanyakolosi 1′]
Isomo ryo mu ibaruwa Pawulo Intumwa yandikiye Abanyakolosi 1,21-23
Bavandimwe, namwe ubwanyu, kera mwari mwaraciye ukubiri n’Imana, mwari n’abanzi bayo kubera ibitekerezo n’ibikorwa byanyu bibi, none ubu ngubu yabahaye kwigorora na Yo, mubikesha Umwana wayo watanze umubiri we akabapfira, kugira ngo mube abatagatifu, nta mwanda kandi nta makemwa, imbere yayo. Cyakora mukomere mu kwemera, ntimugahungabane, ngo muteshuke ku mizero mwasezeranyijwe n’Inkuru Nziza mwumvise, ari yo yamamarijwe ikiremwa cyose kiri mu nsi y’ijuru, akaba ari na yo jyewe Pawulo ndahwema kuruhira.[/wptab]
[wptab name=’Zaburi ya 53 (54)’]
Zaburi ya 53 (54), 3-4,6.8
Mana yanjye, girira izina ryawe maze untabare;
koresha ububasha bwawe, maze undenganure!
Rwose, Mana yanjye, umva isengesho ryanjye,
utege amatwi amagambo nkubwira!
None Imana ni yo intabaye,
Nyagasani ni we wenyine umbereye ikiramiro!
Nzagutura ibitambo mbikuye ku mutima;
Uhoraho, nzasingiza izina ryawe, kuko ryuje ineza!
[/wptab]
[end_wptabset]


text:
Mahmud Sibomana - amajwi
umubare wibika: 10
- Ikinyarwanda umwarimu : Abdul Karim Gahutu gusubiramo : Mahmud Sibomana
Uruhererekane rwinyigisho ryiyobokamana muri Islam (isomo ry’ibanze-isomo rya mbere ibice by’imitima 1-Imitima mizima
- Ikinyarwanda gusobanura : Mahmud Sibomana
Agaciro k’umuryango muri islam ni imwe mu nkingi zo kubaka umuryango no mu byingezi nuko urushako rwunga umugabo n’umugore rugashyira umubano mu muryango. isomo rigaragaza Ukuri k’umugabo n’umugore
- Ikinyarwanda gusubiramo : Mahmud Sibomana
Gusobanura uburozi icyo aricyo n’ububi bw’uburozi mu muryango ingero zigaragaza umurozi , ayat na hadithi zigaragaza uburozi ko ari icyaha ndetse n’umurozi ari umuhakanyi umuntu ntashobora kuba umurozi keretse abanje guhakana imana ALLAH agaragaza ko umurozi n’uburizi bwe byose ni ibya shaytwani kdi na wawundi uzajya mu murozi azaba ari mu bikomeye kdi azbari ari hafi yo kugwa mu buhakanyi imana ibiturinde umenye umurozi ntakamugane kdi namugana iswala ze ntizizemerwa iminsi 40
- Ikinyarwanda gusobanura : Mahmud Sibomana
Ukwihangana ni ukubuza roho ibitemewe kdi umuntu agomba kwihangana urushaho gutinya imana kubera ko ugutinya allah no kugira ukwihangana mu bintu byose. iyo umuntu yihanganye allah amuhundagazoha ibyishimo akamworohereza ubuzima bwe kwihangana witandukanya n’ibibi no kugendera kure nibyo allah atubuza bya haramu ibyaha no kubuza umutima gukora ibibi
- Ikinyarwanda
Sheikh yatangiye avuga uGutinya Imana no Kuyubaha ,ibyo Allah yateguriye abamutinya . ijuru ni ukuri ni ikicaro cy’abatinya Imana kdi umuriro mi ikicaro cy’abangizi .abahakanyi Sheikh yavuze kubitatse ijuru n’imapamvu zo kwinjira mu ijuru harimo kwemera Imana no gukora ibikorwa byiza kugira ubwoba ,bwa ALLAH ,gushimishwa n’igeno ry’IMANA , kwitegura umunsi wanyuma no kurwanira inzira ya ALLAH ukoresheje umutima wawe n’umutungo nokugira igihagararo mu dini , ufasha abakene n’imfubyi.
- Ikinyarwanda
Gutinya Imana no kuyiringira no gutanga cyane mu nzira ya ALLAH mu buryo bwiza Imana yasezeranyije ko uzatanga azongererwa Imana yavuze ukuri, ituro rizabera ubwugamo (igicucu) ku munsi w’imperuka nyiri gutanga no kwinjira mu ijuru no kukurinda umuriro ni byiza gutanga ituro kubera Imana si byiza ko warikurikiza amagambo mabi gutanga umutungo mwiza no gufasha abakene ndetse n’abapfakazi kongera ibikorwa byiza.
- Ikinyarwanda
Sheikh yavuze ko ubutane ari ikimenyetso mu bimenyetso bya allah kdi islam yashimangiye ko umubano w’abashakanye ni uramba si ugutana no ugukomera ni ugavamo Ubutane muri islam ni kimwe mu bintu byiza ariko birakaza imana kdi ni ikinti gifatirwa umwanzuro wanyuma habanje kugerageza kubanisha neza abashakanye no kubahuza kdi ubutane bugira inzira bucamo kugira ngo abashakanye batandukane neza
- Ikinyarwanda
Islam yategetse gushaka ndetse igaragaza ukuri umugore afite ku mugabo :nko kumuha inkwano kumugaburira kumutuza no kubana mu byiza Kwirinda kubangamira umugore no kumukubita byo kumukomeretsa Kumubwira amagambo meza no kubana mu mahoro n’urukundo kubahana
- Ikinyarwanda
Ububi bwo gukoresha ibiyobyabwenge Ukwirinda ibiyobyabwenge Kwangiza umuryango mu : Guteza ubukene , ubujura n’inzangano mu muryango Ibihano by’ukoresha ibiyobyabwenge Kugendera kure ibiyobyabwenge birinda ubwenge Ubwenge butandukanye ikiza n’ikibi
- Ikinyarwanda
Kurwanya ubusambanyi Kutegera ubusambanyi Ibihano by’uwasambanye Ubusambanyi ni icyaha mu byaha ndengakamere Zina isenya imiryango Sida nindwara zitandukanye


text:
Kugira amaraso macye ni ikibazo gikunze kuba ku barwayi barembye, abakoze impanuka, abagore batwite cyangwa se abafite ikibazo cy’imirire mibi. Akenshi bikaba biterwa n’uko insoro zitukura ziba zagabanyutse nuko bikagira ingaruka ku mubiri wose muri rusange dore ko izi nsoro zitukura arizo zishinzwe gutwara umwuka wa oxygen mu mubiri.
N’ubwo hari imiti itangwa kugira ngo babashe kuzamura umubare w’izi nsoro zitukura harimo no kuba wakongererwa amaraso, ariko hariho n’uburyo wabasha kongera amaraso yawe binyuze mu kwibanda ku gufungura amafunguro afasha kongera igipimo cy’insoro zitukura.
Intungamubiri zifasha kongera amaraso
Ubutare: Ubutare (fer/iron) ni bwo buza ku isonga dore ko bunagize uturemangingo tw’insoro zitukura (hemoglobin) bityo bukaba buzwiho gufasha mu ikorwa ryazo ku bwinshi.
Amafunguro akungahaye ku butare twavuga: Inyama zitukura cyane cyane iz’inka, aha byiza ni uguhuta umufa wazo, inyama y’impyiko cyangwa se y’umwijima, imboga rwatsi zijimye nka epinari, isombe na sukumawiki (kale), ibishyimbo, umuhondo w’igi.
Folic acid (vitamin B9): Iyi nayo iri muri vitamin z’ingenzi zifasha mu kongera amaraso ikaba iboneka cyane mu mafunguro akurikira: Ibishyimbo, avoka, imboga zijimye nka kale, isombe na epinari, urunyogwe n’ubunyobwa.
Vitamin B12
Iyi vitamin yihariye kuko iboneka ku bikomoka ku matungo gusa ku bwinshi nayo izamura igipimo cy’insoro zitukura.
Aho tuyisanga cyane ni:
Inyama zitukura
Amafi
Amata n’ibiyakomokaho
Amagi
Umuringa
Nubwo umuringa ubwawo utongera insoro zitukura ariko utuma insoro zitukura zibasha kwinjiza ubutare zikeneye ngo ziyongere.
Amafunguro akize ku muringa ni:
Inyama y’inkoko
Inyama y’umwijima
Ibishyimbo
Ubunyobwa
Cherries
Vitamin A
Iyi vitamin nayo igira uruhare rukomeye mu ikorwa ry’insoro zitukura. Ikaba iboneka muri aya mafunguro y’ingenzi:
Imboga zijimye nka epinari, isombe na kale
Ibirayi
Karoti
Poivron
Watermelon
Ibinyomoro
Beterave
Pamplemousse (gusa waba uri gufata imiti ntuyirye)
Si ibi gusa bizwiho kongera amaraso gusa nibyo biza ku isonga mu gutuma amaraso yawe azamuka ku gipimo gishimishije. Aya mafunguro akaba ingenzi cyane ku barwayi barembye cyangwa bakirutse, abagore batwite naho iyo habaye nk’impanuka bisaba kubanza kongererwa amaraso iby’amafunguro bikazaza nyuma.
Source: www.healthline.com
InyaRwanda.com
[email protected]


text:
Abanyeshuri bo ku Rwunge rw’Amashuri rwa Mutagatifu Petero [GS St Pierre Nkombo], bishatsemo ibisubizo bihambaye babasha gukora ikoranabuhanga ry’imashini zifashishwa mu kubikuza amafaranga kuri banki zizwi nka ‘ATM’ ndetse banakora moto yifashishwa mu gutwara abagenzi muri iki Kirwa cya Nkombo.
Guverineri w’Intara y’Iburengerazuba, Habitegeko Franҁois ku wa 13 Nyakanga 2021, yasuye abatuye muri iki Kirwa cya Nkombo aganira n’abaturage baho muri rusange bamugaragariza bimwe mu bikorwa by’iterambere bamaze kugeraho n’ibikibangamiye n’imibereho yabo.
Muri uru ruzindiko, Guverineri Habitegeko wari kumwe na Musenyeri wa Diyosezi ya Cyangugu, Sinayobye Edouard basuye ishuri rya GS St Pièrre Nkombo ritangirwamo amasomo y’icyiciro cya mbere cy’ayisumbuye ndetse n’icya kabiri kigisha ubumenyi n’ikoranabuhanga, ibijyanye n’ubumenyi bw’isi n’ibindi.
Abiga muri iri shuri bakoze moto ifite umwihariko wo gukoreshwa n’umunyu ndetse n’amazi hagamijwe kubungabunga ibidukikije. Aba banyeshuri babwiye Guverineri Habitegeko ko bagize igitekerezo cyo gukora moto nyuma yo kubona ikibazo kiri muri sosiyete kijyanye n’iyangirika ry’ikirere.
Iyi moto inywa litiro ebyiri z’amazi, zikajyamo n’amagarama 25 y’umunyu ikabasha kugenda ibirometero bine. Ni moto urebye ikozwe nka moto isanzwe uretse ko yo ikozwe mu byuma n’amabati ariko ikifashisha na bateri iyiha imbaraga mu kwaka.
Ifite ahantu ho gushyira urufunguzo kugira ngo yake. Gusa bitandukanye n’izindi moto, yo ntubanza gutera umugeri kugira ngo yake, kuko ukimara gushyiramo urufunguzo iba yatse ukayongerera umuriro (accélérer) ubundi ikagenda.
Mu kiganiro yagiranye na IGIHE, Guverineri Habigeko yavuze ko aba banyeshuri bo ku Nkombo bagaragaje ko guhanga udushya hagamijwe gukemura bimwe mu bibazo abaturage bafite bishoboka kandi bikaba byakorwa n’abakiri bato.
Ati “Bakoze ibintu byiza byinshi, iyi moto ikoresha ikoranabuhanga rikoresha amazi n’umunyu. Ntabwo igenda ahantu hanini ariko irakora neza kuko impamvu itagenda urugendo runini ni uko ijyamo litiro ebyiri z’amazi. Ikindi kandi bakora ibindi bintu birimo amasabune, divayi ndetse banafite na gahunda yo gukora Drones.”
Abanyeshuri bo kuri GS St Pièrre Nkombo kandi bakoze ikoranabuhanga ryifashisha imashini mu kubikuza amafaranga ibizwi nka ‘ATM [Automated Teller Machine]. Iri koranabuhanga ryatangiye kwifashishwa ndetse abaturage bakomeje guhabwa serivisi za banki binyuze muri izi ATM.
Guverineri Habitegeko ati “ATM irakora, nabikujeho n’amafaranga, bampa na message rwose no muri mudasobwa yabo hasigaramo ubutumwa bw’ubikuje, banashyizemo uburyo iyo ubikuje hari amafaranga bagukata, bankase 100 mbikuje 1000.”
Yakomeje agira ati “Ni ibintu bikora rwose. Kandi birashimishije uburyo aba bana batangiye gushakira ibisubizo ikirwa cya Nkombo batuyemo.”


text:
ABANA BAHOZE MU MUHANDA BISHIMIRA IBYO CARITAS YA KIGALI IMAZE KUBAGEZAHO
Abana basaga 200 bahoze mu buzima bwo mu muhanda ubwo basozaga ingando bategurirwa na Caritas y’Arikidioseze ya Kigali mu mushinga w’Abadacogora n’Intwari tariki 2...
CARITAS YA KIGALI YAMURITSE IBYO YAKOZE KUGIRA NGO IFASHE ABANA BO MU MUHANDA
Mu kigo cya Pastorale St Paul, Tariki ya 18 Ugushyingo umushinga w’Abadacogora n’Intwari wa Caritas y’Arkidiyosezi ya Kigali wamuritse ubushakashatsi ku bana babaga mu...
Kuhira imyaka mu murima bizafasha abagenerwabikorwa kwiteza imbere
Caritas ya Kigali yatangije uburyo bushya bwo kuhira imyaka mu mirima y’abagenerwabikorwa bo mu murenge wa Ngeruka mu karere ka Bugesera hakoreshwejwe imashini izamura...
AVIS D’APPEL D’OFFRE POUR LE RECRUTEMENT D’UN CONSULTANT POUR L’ELABORATION DU PLAN STRATEGIQUE DU...
La Caritas del'Archidiocese deKigali,souhaite recruter un CONSULTANT pour I'elaboration du plan strategique quinquennal (2017-20122) pour Ie Centre deChirurgie Orthopedique et de Rehabilitation de RILlMA...
BIFUZA KUGERWAHO N’IMPUHWE Z’IMANA MURI UYU MWAKA WA YUBILE Y’IMPUHWE Z’IMANA
Abana barererwa mu bigo by’ABADACOGORA N’INTWALI binjiye mu irembo ry’impuhwe z’Imana tariki ya 14/11/2016 ryafunguwe muri kiliziya ya Paruwasi Katedarali yitiriwe Mutagatifu Mikayile. Ni muri...
URUBYIRUKO RWIZA RW’EJO HAHAZAZA
Abana bahoze ari inzererezi mu muhanda ubu bafashwa na Caritas ya kigali ubwo bizihizaga Umunsi w’Umwana w’Umunyafurika tariki ya 16/6/2016 basabwe na Padiri Twizeyumuremyi...
KWIBUKA NO KUREMERA ABAROKOTSE NI INZIRA Y’UBUMWE N’UBWIYUNGE MU BANYARWANDA
Abakozi ba Caritas ya Kigali barangajwe imbere n’umuyobozi wabo akaba na perezida wa Komisiyo y’Ubutabera n’Amahoro Padiri Twizeyumuremyi Donatien tariki ya 24/6/2016 basuye urwibutso...
Abadacogora n’intwari bizihije noheli n’abana baharererwa bahabwa isakaramentu ryo kubatizwa
Caritas y’Arkidiyosezi ya Kigali yizihije Noheri y’abana 500 b’Abadacogora n’Intwari bahoze ari abo mu muhanda tariki ya 23 Ukuboza 2016.Ibyo birori byabanjirijwe n’igitambo cya...
Inama yo kuganira kuri gahunda yo guhunika no gutegura igihembwe cy’ihunika cya 2017
Ku itariki ya 19 Gicurasi 2017 : Iyi nama ihuza amakoperative ahunika akanacuruza umusaruro w’ubuhinzi akorera mu karere ka Bugesera yibumbiye mu mpuzamakoperative IKOZAMUBU. Baba bari kumwe...


text:
Guverineri Gatabazi yakoze isesengura ry’icyo abagabo bakora bagasaza badasuzuguritse
Guverineri w’intara y’Amajyaruguru Gatabazi Jean Marie Vianney agira inama abagabo zo kubaha abagore babo, kuko bituma basaza neza badasuzuguritse.
Ibi ngo ni ibyo yabonye mu isesengura yakoze. Mu nama atanga agira abagabo inama yo kubaha abagore babo kuko n’abana babikuriramo ntibibe nk’ibyo yigeze kubona ahantu, se w’abana ugeze mu zabukuru yari ku igare, abana be batwaye nyina mu modoka iri mu zihenze mu Rwanda bagiye mu bibazo by’ubwumvikane buke bwari mu muryango wabo, ari nako abo bana bashinja se ko ntacyo yabamariye.
Muri iri sesengura yakoze avuga ko kuba umugore ari we ubana n’abana igihe kinini usanga amagambo umugore abwira abana mu kwirwanaho agira uruhare runini ku burere abana bakurana.
Ati” Nka cya gihe usanga umubyeyi w’umugore avuga ngo so yaradutaye…., umwana akura ashishikajwe no gufatanya na nyina mu kababaro afite. Uko akura akomeza kurwana kuri nyina, we n’abana bakaba bakugira uko ifundi igira ibivuzo.”
Nyamara ngo iyo umugabo yubashye umugore we bituma na we amwubahisha imbere y’abana bagakura bamwubaha, bagakura neza ndetse igihe cyagera bakitura ababyeyi babo ibyiza babakoreye.
Agira abagabo inama yo guca bugufi, bagatega amatwi abagore babo, dore ko ngo na we afata umwanya akicarana n’umugore we akamubaza icyo yakosora mu mibanire yabo.
Uyu muyobozi uhura n’abaturage kenshi mu nshingano zitandukanye agenda ashingwa, avuga ko ababazwa no kubona umugore n’umugabo bahemukirana bagatandukana, ku buryo ngo hari n’isomo avanamo.
Agira ati ” Birambabaza cyane bikambera isomo rinyibutsa kurushaho gukunda umugore wanjye n’abana.”
Abagabo ntibakeburwa na Guverineri Gatabazi gusa kuko n’Umuvugizi w’Itorero rya ADEPR mu Rwanda Pasiteri Karuranga abasaba abagabo kwita ku ngo zabo, banaha agaciro umuhamagaro usumba iyindi bahisemo witwa urushako.
Ati “Urushako ni umuhamagaro uruta iyindi kuko utarangira….urushako ni ukurwubaha no kurwitondera kuko rufite ibyo rugusaba umunsi ku wundi, si igiti utera ngo nigikura ukibaze birangire….”
Agira inama abagabo ahereye ku ijambo riri muri bibiliya rivuga uko Eva yashutswe n’inzoka, ababaza aho Adamu yari kugeza ubwo ishutse umugore we.
Igisubizo kuri iki kibazo ngo hari abavuga ko yari yagiye guhaha, nyamara akavuga ko atari ukuri kuko uyu muryango wari utuye mu ngobyi ya Eden yarimo byose ku buryo Adamu atari kugira icyo ajya guhaha kuko byose byari birimo.
Igisubizo cy’ukuri kuri iki kibazo abiga bibiliya bahurizaho ngo ni uko Adamu yari arangaye.
Abihuza no mu buzima busanzwe muri iki gihe asaba abagabo kutarangara. Ati “Nurangara inzoka zizaza mu rugo rwawe ari nyinshi, kandi iyo inzoka yaganirije umugore wawe kubimukuramo biragoye.”
Yongera kwibutsa abagabo atya ” Nta bushobozi mufite bwo kubuza inzoka kuza ariko icya ngombwa ni uko ihagusanga.”
Muri rusange asaba abashakanye cyane abagabo kubahiriza inkingi z’urushako zirimo ubuzima bw’umwuka , aha umugabo akaba agomba kuba umuyobozi w’umwuka mu rugo. Hari kandi ubumwe bw’umubiri ndetse n’imitekerereze n’imvamutima. Akaba asaba abagabo kwiga kumenya abagore babo bagahora babashimisha muri byose nkuko abagore biga abagabo bakabashobora muri bgise icyo yise kumenya kode zabo.
Kuwa Kabiri tariki 19 Ugushyingo mu karere ka Burera hatangirijwe icyumweru cy’umuryango muri ADEPR, iki gikorwa kiri kuba ku nshuro ya 8 gifite insanganyamatsiko igira iti “Uruhare rw’umugabo mu kubaka umuryango uzira amakimbirane”, igaragara muri bibiliya 1Petero 3:7.
Ntakirutimana Deus


text:
Banki ya Kigali n’umuryango ‘Umuhuza’ batangije amasomero rusange atatu
Banki ya Kigali yifatanyije n’Umuryango utari uwa Leta witwa ‘Umuhuza’, muri gahunda yo gufasha abaturage kwiyongera ubumenyi, batashye amasomero atatu y’ibitabo mu Murenge wa Rutunga w’Akarere ka Gasabo, ku wa Kabiri tariki 21 Nzeri 2021.
Ayo masomero agizwe n’ibitabo byagenewe abaturage guhera ku bana bato bakiri ku ibere kugera ku bakuze bose bashobora gusoma.
Kugeza ubu abagana ibiro by’utugari twa Kabaliza, Kibenga na Kigabiro muri uwo murenge, ntabwo baba bagiye gushakayo serivisi cyangwa abayobozi bo kubakemurira ibibazo gusa.
Abenshi ni abagore n’abagabo, urubyiruko n’abana bato bajyayo kwihugura mu bijyanye n’ubuhinzi n’ubworozi, gutyaza ubwenge ku banyeshuri, hamwe no kumva imigani n’inama zanditswe muri ibyo bitabo.
Umuturage w’i Rutunga akaba n’umukangurambaga mu byerekeranye no gusoma, Mukamana Domina avuga ko abana bahugiraga mu mikino y’umupira (itagira icyo ibamariye gikomeye), ubu bakaba babonye aho basohokera.
Yagize ati “Bajyaga gukina n’iyo mipira, ariko ubu tuzabahuriza hamwe, badukurikire tubigishe”.
Umukozi w’Umurenge wa Rutunga witwa Niyomugabo Jackson akomeza agira ati “Ku ishuri ry’imyuga (aho bimwe mu bitabo byazanywe) hari urubyiruko rwinshi rwaje kwiga, kuko harimo ibitabo byigisha ubuhinzi, kwihangira imirimo, abana na bo haba mu biruhuko haba no mu gihe cy’amasomo, bazajya bagana ayo masomero.”
Bank ya Kigali ivuga ko ku mafaranga y’inyungu ibona buri mwaka, itanga 1% by’inyungu yayo buri mwaka, igakoreshwa mu bikorwa byo guteza imbere abaturarwanda.
Umuyobozi ushinzwe iby’amategeko muri Banki ya Kigali, Gedeon Rukundo avuga ko Abaturarwanda nibajijuka bizagirira inyungu Igihugu muri rusange, ariko na BK by’umwihariko ikaba izakomeza gukorana n’abaturage bajijutse.
Ati “Inyungu tubona nka Banki ni uko iyo abaturage basomye barushaho kwiteza imbere, bidufasha kugira abakiriya basobanutse. Mu mbogamizi zikunze kubaho ni uko umuntu asaba amafaranga muri banki akajya kuyakoresha ibindi atayasabiye, isomero rizajya rinabigisha uburyo bwo gutegura neza imishinga”.
Rukundo yizera ko amanota y’abana bitabira gusoma ibitabo bahawe, na yo agomba kwiyongera ndetse bakarushaho guhindura imico n’imyifatire.
Umuryango Umuhuza (ushinzwe kubaka amahoro binyuze mu gufasha abaturage kugira ubumenyi uhereye ku bana bato), uvuga ko kuva watangira mu mwaka wa 2005 kugeza ubu umaze kugira amahuriro yo gusoma agera kuri 4,000 hirya no hino mu Gihugu.
Gasana Diane Ngabire ushinzwe gahunda z’uwo muryango avuga ko ayo mahuriro yo gusoma yose amaze kubonerwa ibitabo 600,000 ndetse n’abigisha babyo 8,000.
Gasana Diane ati “Umuhuza wagiye ukorana n’ababyeyi batwite n’abana kuva ku bari munsi y’imyaka itatu, ukabaha ubumenyi n’ubushobozi bwo kwita ku bana. Iyo bagiye mu mashuri, uretse kuba batsinda kuko baba basomewe ibitabo, usanga ari n’abana bifitiye icyizere, bisanzuye,…”
Umuyobozi w’Isomero rusange rya Kigali (rikaba ari ryo rishinzwe amasomero y’abaturage hirya no himo mu gihugu), Mudahinyuka Sylvan avuga ko amatsinda yo gusoma arimo kugenda ashingwa, azagirana imikoranire n’amashuri mu rwego rwo kunganira ubumenyi buhatangirwa.


text:
Gakenke: Batewe impungenge n’Ikiraro abana babo banyuraho bagiye kwiga
Gakenke – Muri iyi minsi abanyeshuri batangiye amasomo, ababyeyi bo mu Murenge wa Nemba mu Karere ka Gakenke bavuga ko bahangayitse kubera ikiraro abana bacaho bambuka, ni akararo gato ko kwifashisha kubera ko icyahahoze cyasenyutse.
Ikiraro gihuza Utugari tubiri Gacaca na Gisozi two mu Murenge wa Nemba, amashuri ari muri Gacaca, abana baturutse muri Gisozi bagomba kwambuka umugezi witwa Musange.
Kuri wo hahoze Ikiraro ubu cyasenywe n’amazi ubwo umugezi wigeze kuzura mu mpera za Nzeli 2019.
Uwizeyimana Belancille yabwiye Umuseke ko ikiraro cyasenyutse, bagashyiraho ibiti bibiri byo kwambukiraho, ngo muri icyo gihe ababaga bashaka gukomeza urugendo kuri motto, bazivagaho umumotari akayisunika anyuze mu mazi.
Ati: “Nageze hano iki kiraro kimaze iminsi mike gisenyutse, urabona ko imodoka zo zitabasha kuhanyura, gusa ndibuka ko nigeze kuhahurira n’abamotari bari batwaye “Abazungu”, byabaye ngombwa ko moto bazinyuza mu mazi kuko aha hari ibiti bibiri gusa, ubu ariko bongeyeho ikindi barabifatanya, nibura ntabwo byizunguza cyane.”
Avuga ko ku munsi w’isoko rya Gakenke iyo ryaremye, biba bitoroshye kuhanyurira icya rimwe abantu ari benshi ndetse harimo n’abikoreye imitwaro.
Uwizeyimana ati “Igiteye impungenge si za moto cyangwa imodoka; ahubwo abana baza kwiga muri bino bigo by’i Nemba ni bo dufitiye ubwoba, kuko hari ubwo hari abagwamo, nk’uko amazi yuzuye akagisenya.”
Twibuke Theogene, akomoka mu Murenge wa Mugunga, na wo uri muri Gakenke, akorera muri Nemba, yemeza ko kiriya kiraro giteye inkeke cyane ku bana.
Ati “Ubirebye ntabwo bahanyura batekanye, ahubwo mudufashije mwatuvugira iki kiraro kigakorwa vuba hano hantu hataratwara ubuzima bw’abantu.”
Umuyobozi w’Akarere ka Gakenke wungirije ushinzwe iterambere ry’Ubukungu, Aime Francois Niyonsenge avuga ko kiriya kiraro cyasenyutse kubera imvura nyinshi, mu rwego rwo kugira ngo abagenzi babone aho banyura, ubuyobozi bwabaye bushyizeho iteme rito, ariko ngo hari gahunda babifitiye yo kubaka ikiraro.
Yagize ati: “Amazi ni yo yasenye kiriya kiraro, gusa iteme ririho ubu ntabwo ari ryo twifuza, ntabwo tugiye guhita dushyiraho ikiraro nk’icyasenyutse vuba aha, hari “Engineer” (Injennyeri) turi mu biganiro dushaka ko adukorera ikiraro cy’agateganyo cyo mu ngiga z’ibiti cyangwa imbaho ku buryo hazajya hanyura ibinyabiziga, naho kongera kucyubaka neza byo biri mu bizashyirwa mu ngengo y’ihari itaha.”
Abaturage ababwira kujya basaba abana kwigengesera mu gihe ikiraro cy’agateganyo kitarakorwa.
Ikiraro abagituriye bavuga ko cyahagaritse ubuhahirane no kugenderana, kuko ngo nta kinyabiziga kikibasha kujya hakurya, bavuga ko ababihombeyemo ari abo mu Kagari ka Gisozi, n’abakoreshaga umuhanda bavuye mu Murenge wa Karambo.
Gusenyuka kw’ikiraro byakomye mu nkokora abajyaga gusura umusozi wa Kabuye, kuko ngo abenshi bahanyuraga na moto, bagaterera umusozi bawugezeho.
Emile DUSENGE
UMUSEKE.RW


text:
Nyakabanda: Bahangayikishijwe n’abana bato bakorera urugomo abatwara ibiribwa
Abaturage bo mu Kagari ka Nyakabanda I, Umurenge wa Nyakabanda mu Karere ka Nyarugenge, bahangayikishijwe n’abana bato bari mu kigero cy’imyaka irindwi (7), biba ibiribwa ku modoka zibigemura birimo ibirayi, ibitoki n’ibindi, abo bana bakaba baturuka muri uwo murenge, rimwe na rimwe n’abaturuka ahandi.
Umuyobozi w’umudugudu wa Munini wo muri uwo murenge, Shumbusho Samuel, avuga ko bakunze guhura n’ikibazo cy’umutekano muke batezwa n’urubyiruko, ariko muri iyi minsi hadutse abana bato bari hagati y’imyaka irindwi na cumi n’ibiri.
Agira ati “Rimwe narabiboneye, umwe araza akarangaza umushoferi abandi bagahanahana ibirayi cyangwa se n’ibindi biri mu modoka. Icyo gihe nagerageje guhamagara inzego zishinzwe umutekano ariko imodoka y’irondo ihagera abenshi bagiye nsigaranye babiri”.
Yongeraho ko rimwe na rimwe n’iyo imodoka ibajyanye, nyuma bagaruka kuko baba bakiri bato nta gihano gihambaye bahanishwa.
Avuga ko mu mudugudu ayoboye bamaze kumenyamo abana batandatu bakora ibyo bikorwa by’urugomo, umudugudu wa Kariyeri bamenyemo bane ndetse n’ahandi hagenda haturuka abandi kuko akenshi iyo bagiye mu rugomo nk’urwo, baba ari abana bagera nko ku itsinda rya 13 cyangwa 15.
Undi muturage witwa Kabazayire Monique, avuga ko imibereho y’imiryango ari yo itera ingaruka mbi nkizo. Ati “Umubyeyi abyuka igicuku ajya gushakisha ikiza gutunga umuryango, umwana inzara iyo imwishe ahitamo kujya gushakira ahandi”.
Kabazayire asanga inzego z’ibanze zikwiye gufasha abaturage gukemura icyo kibazo, binyuze mu biganiro byo kwibutsa ababyeyi inshingano zabo ndetse no gucyaha abana mu gihe bakosheje, cyangwa bagiye mu bikorwa by’urugomo.
Si ubwa mbere muri uwo murenge hagaragara umutekano muke utezwa n’urugomo rukorwa n’urubyiruko, cyane cyane abagenda bambura abaturage amasakoshi, telefoni, amafaranga n’ibindi.
Umunyamabanga Nshingwabikorwa w’Akagali ka Nyakabanda I, Mbanza Clarisse, asobanura ko iki kibazo inzego zikizi ndetse ko gihangayikishije ariko barimo gukaza ingamba mu kukirwanya.
Ati “Ni abana benshi bafatiwe muri santeri ya Munini, abo twafashe twarabaganirije, batwereka ababyeyi babo nabo turabaganiriza kandi ni igikorwa kizakomeza kubaho kugeza gicike”.
Mbanza avuga ko igitera ibikorwa by’urugomo nk’urwo ku bana bato, ahanini ari uko muri iyi minsi imibereho ihangayikishije.
Ati “nk’umubyeyi abyuka mu gitondo ajya gushaka imibereho, ntagire uwo asigira umwana bityo kuko bari mu biruhuko umwana agira amatsiko yo kujya hanze, yagerayo akabura umubyeyi umukebura, mu minsi mike akaba yatora ya mico mibi”.
Asobanura ko imwe mu nzira yo gukemura icyo kibazo, inzego z’ibanze zafashe umwanzuko ko urugo ruzajya rugaragara ko umwana yagiye mu muhanda cyangwa muri ibyo bikorwa bibi birimo n’ibyo bita gusyaga, bazajya bahamagara umubyeyi yisobanure imbere y’inteko iba buri wa kabiri w’icyumweru, anibutswe inshingano ze.
Ni ikibazo kimaze amezi agera kuri atatu. Kuva uru rugomo rwatangira hamaze gukomereka umushoferi umwe watewe amabuye agakomereka mu maso, ajyanwa kwa muganga yitabwaho arakira.


text:
Mu itorero ADEPR ni ho dusanga amakorali menshi cyane mu gihugu ndetse burya mu bahanzi bakora umuziki wa Gospel, abenshi ni abo muri ADEPR. Kuri ubu iri torero ryasubijeho itegeko riremereye rireba abahanzi, abaririmbyi ndetse n’abavugabutumwa.
Icyakora iri
tegeko ry’amabwiriza ngengamyitwarire ntabwo ari rishya muri ADEPR, gusa ryari
rimaze igihe ritubahirizwa, ibintu byatangiye ku ngoma ya Bishop Sibomana Jean
na Bishop Tom Rwagasana aho baciye inkoni izamba ku bahanzi n’abaririmbyi,
bakabemerera gukorana indirimbo n’ibitaramo n’abo mu yandi matorero. Kuri ubu
iri tegeko ryongeye gukazwa nyuma y'aho Rev Karuranga Ephrem umuvugizi mukuru wa ADEPR ariteyeho umukono tariki 16 Werurwe 2018, akaba ari yo mpamvu benshi bagiye gutengwa na
ADEPR nibaramuka bataryubahirije.
Itegeko rya ADEPR riragira riti: “Ibikorwa by’ibitaramo bikorerwa mu rusengero cyangwa ahandi itorero ryateguye, ibitari ibyo ntibyemewe. Gukorana indirimbo n’ibitaramo n’abandi batari abo mu itorero rya ADEPR ntibyemewe. Ibirenze ibyo byigwa kandi bikemezwa n’inzego z’itorero zibishinzwe.” Icyakora mu iriburiro ry'iri tegeko harimo igika kivuga ngo "Na n'ubu ibibazo by'imyitwarire biracyariho, bamwe bavuga ku mugaragaro ko gahunda ya ADEPR ibuza abantu ubwisanzure, abandi bakemeza ko ishaje ikaba ikwiriye guhuzwa n'igihe tugezemo ariko hari abandi bifuza ko yaguma uko bisanzwe."
Rev Karuranga umuvugizi mukuru wa ADEPR
Jean Claude Rudasingwa ushinzwe ivugabutumwa muri ADEPR ku rwego rw’igihugu, yabwiye Inyarwanda.com ko basanze ari ngombwa ko iri tegeko riguma mu mabwiriza agenga imyitwarire y’abahanzi, abaririmbyi n’abavugabutumwa bo muri ADEPR. Yavuze ko ryatowe n’Inteko Rusange y’Itorero ADEPR igizwe n’abashumba b’Uturere n’ab’Indembo.
Twamubajije niba hari ibihano bateganyiriza abazarenga kuri iri tegeko na cyane ko ryari rimaze igihe ritubahirizwa, avuga ko iri tegeko risanzweho muri ADEPR, gusa ngo kuri ubu abazarirengaho bazahanwa. Ati: “Nimubabona (abazarenga kuri iri tegeko) muzabatubwire.” Yunzemo ko abazarirengaho bazahugurwa n’urwego rushinzwe imyitwarire muri ADEPR, hakaba hari n’abazahabwa ibihano. Twamubajije ibihano bizatangwa ibyo ari byo, adutangariza ko atabivugira mu itangazamakaru.
Iri tegeko rikajijwe mu gihe mu myaka itatu ishize kugeza uyu munsi, wasangaga abahanzi n’abavugabutumwa bo muri ADEPR batumirwa hirya no hino mu gihugu mu matorero atandukanye, bakavuga ubutumwa bwiza, benshi bakabohoka abandi bakakira agakiza. Ni ibintu kandi byari bimaze kurema ubumwe n’imikoranire myiza hagati n’abahanzi bo muri ADEPR n’abo mu yandi matorero atari ADEPR.
Icyakora amakorali menshi yo muri ADEPR ntabwo yo yakoreraga ibitaramo mu yandi matorero bitewe n’amananiza aya makorali yashyirwagaho n’imidugudu abarizwamo, gusa wasangaga amakorali menshi yabaga yifuza cyane gukorera ivugabutumwa mu yandi matorero na cyane ko hari izifitemo abantu benshi bakunda indirimbo zabo.
Korali yo muri ADEPR yari imaze gukundwa cyane n’abo mu yandi matorero aho yatumirwaha henshi ni korali Shalom yo muri ADEPR Nyarugenge/Gakinjiro. Abahanzi bo muri ADEPR bari bamaze kugera kuri Lisiti y’abatekerezwaho mbere mu gutumirwa n’abo mu yandi matorero, harimo; Bosco Nshuti, Danny Mutabazi, Stella Manishimwe, Theo Bosebabireba, Papi Clever n’abandi batandukanye.
Ese haba hari abahanzi n'abaririmbyi bo muri ADEPR iri tegeko rimaze kugiraho ingaruka?
Ntabwo ADEPR yerura ngo yemeze neza ko bamwe mu bo yagiye ihagarika yabazizaga kujya kuvuga ubutumwa bwiza mu yandi matorero, gusa hari amakuru agera ku Inyarwanda.com avuga ko bamwe mu bahagaritswe mu gihe gishize mu byo baziraga harimo n'ibi tuvuze haruguru. Pastor Zigirinshuti Michel wahoze ashinzwe ivugabutumwa muri ADEPR, yaje guhagarikwa kuri uyu mwanya w'icyubahiro ahabwa kuyobora umudugudu wa ADEPR Giheka nyuma yo gushinjwa na ADEPR guta akazi akajya mu ivugabutumwa i Burayi. Icyakora hari amakuru avuga ko mu byo yazize harimo no kubwiriza hirya no hino mu matorero atari aya ADEPR.
Umuhanzi Theo Bosebabireba yahagaritswe muri ADEPR azira ibyaha binyuranye birimo ubusambanyi, gusa hari n'andi makuru avuga ko mu byo yazize harimo n'ubuzererezi', ibisobanuye ko yazize kujya mu bitaramo n'ibiterane byo mu yandi matorero, byongeye akabijyamo adasabye ADEPR uruhushya ari nayo mpamvu yashinjwe ubuzererezi. Korali Shalom y'i Nyarugenge nayo byayigizeho ingaruka n'ubwo ADEPR itigeze yerura ko ari cyo iyi korali yazize. Nyuma y'igitaramo korali Shalom yakoreye muri Kigali Convention Center umwaka ushize tariki 12 z'ukwezi kwa Kanama, abayobozi b'iyi korali bose bahise bagaharikwa amezi 6 bazira 'kuririmbisha abaririmbyi bari mu igeragezwa'.
Icyakora amakuru ava imbere muri ADEPR Nyarugenge avuga ko iyi korali yazize kwishyuza mu gitaramo yakoreye muri Kigali Convention Center, hakaba n'andi makuru avuga ko yazize kwitabira ibitaramo by'abo mu yandi matorero atari ADEPR, aha umuntu akaba yavuga igitaramo aba baririmbyi bigeze gutumirwamo na Alarm Ministries cyabereye muri Kigali Serena Hotel tariki 25 Werurwe 2018, bikaza kurangira batakitabiriye nyuma yo gusomerwa na ADEPR Nyarugenge ikababuza kucyitabira.
Nyuma y'aho ariko iyi korali yitabiriye igitaramo gikomeye yatumiwemo nanone na Alarm Ministries cyabereye muri Dove Hotel tariki 25 Ugushyingo 2018 aho baririmbiye kuri stage imwe na Ambassadors of Christ, Israel Mbonyi, Healing Worship Team, Simon Kabera. Byinshi kuri aya mahame ngengamyitwarire y'abo muri ADEPR tuzagenda tuyagarukaho mu nkuru zacu zitaha na cyane ko atareba gusa abahanzi n'abaririmbyi ahubwo harimo n'ingingo zireba abakristo bose ba ADEPR muri rusange.
Bosco Nshuti ari ku isonga mu bahanzi bo muri ADEPR batumirwaga cyane mu yandi matorero


text:
Itegeko Nshinga ry’u Rwanda ryemera indimi eshatu:Ikinyarwanda,Igifaransa n’Icyongereza. None n’Igiswahili kinjiye mu ndimi z’ubutegetsi zemewe.
Ibi ni ibyasohotse mu Itangazo ry’Inama y’Abaminisitiri yo ku wa 12 Ukwakira 2016 aho mu ngingo ya 6 bavuga ko, mu Mishinga y’amategeko yemejwe harimo « umushinga w’Itegeko Ngenga rishyiraho ururimi rw’Igiswahili nk’ururimi rwemewe mu Butegetsi. »
Ntibizatinda kuba Itegeko
N’ubwo bikiri umushinga, ntibizatinda kuba Itegeko(ryasohotse mu Igazeti ya Leta). Kandi birumvikana, kuko abantu benshi basanzwe barukoresha mu mirimo na serivisi zinyuranye(igisirikari, igipolisi, amahoteli, abashoferi…)
Cyari igihe cyo guha agaciro indimi z’iwacu no gushyigikira izashobora guhuza abanyagihugu benshi, aho gukomeza kugendera ku z’abakokoloni. Nirwongererwa amasaha mu mashuri, bizatanga akazi kandi bigaragaze izindi mpano mu bakiri bato.
Gukingura amarembo yombi
Birazwi ko Igiswahili gikoreshwa cyane mu bihugu by’Uburasirazuba(Tanzaniya na Kenya)no mu Burengerazuba (Repubulika Iharanira Demokarasi ya Kongo,RDC).
Kuzamura uru rurimi kuri iyi ntera,ni uburyo bwo kurushaho gukingurira Urwanda ayo marembo yombi:Uburasirazuba n’Uburengerazuba.Bityo abarukoresha bazarushaho kwisanzura muri ibyo bihugu nta pfunwe cyangwa bibwira ko ari ururimi rusuzuguritse.
Ntibizatugire Abaswahili!
Hari igihe abakora mu mifuka n’abatera za Gatarina babaga bavuga Igiswahili.Byatumaga barwita « ururimi rw’Abasungarere »(imburamukoro)ku buryo kurwiga byasaga n’ibigayitse.
Ahandi na ho ugasanga abarukoresha ari bene ba bantu bamenyereye gucurika abandi no kubacuza utwabo mu cyayenge cyangwa bakoresheje ubufindo(magie).
Ni ho baheraga babita « Abaswahili. »Umuntu wamushyiraho uburyarya akabimenya,akavuga ko « wamubereye Umuswahili. » N’ibi byo kwimika Igiswahili, ntibizatugire Abaswahili!
Tunashukuru mpango huu. Kwenda hadi mwisho!
By P.B


text:
Sajitha, yavuye mu rugo ijoro rimwe muri Gashyantare 2010, ahita yisangira umusore baturanye witwa Rahman, bahise babana mu ibanga rikomeye, kuko yagiye atavuze ababyeyi batanze amatangazo hose n’abapolisi bamushakishije hasi hejuru mu gihugu hose ariko biba iby’ubusa bageze aho barabireka.
Uyu mukobwa yabuse afite imyaka 18, waburiwe irengero mu mudugudu wa Ayalur muri Palakkad, mu myaka 11 ishize basanze atuye muri metero 500 uvuye mu rugo rw’ababyeyi be, amara imyaka 11 mu cyumba ari kumwe n’umugabo yakundaga byahebuje. Ikindi gitangaje ni uko uyu musore yari akiba mu nzu y’ababyeyi be babana mu nzu, nabo iyo myaka yose ntibamenye ko umusore wabo afite umukobwa mu cyumba cye.
Sajitha, umuryango we wari warahebye ibyiringiro byo kuzongera kumubona, yavumbuwe nyuma y’uko Alinchuvattil Rahman, ubu ufite imyaka 34, yafashe icyemezo cyo kwimuka kwa nyina bakajya gutura mu wundi mudugudu ni bwo abantu guhise babimenya.
Umukozi wa sitasiyo ya Polisi ya Nenmara, Deepa Kumar, yatangaje ko Sajitha na Rahman bagumanye umubano wabo kuko bari mu madini atandukanye kandi ko batinyaga ko hasubira inyuma mu rukundo rwabo. Ati: “Inkuru yabo isa n’aho idasanzwe, ariko twasuye abashakanye kwa Rahman batubwira uko Sajitha yabayeho rwihishwa mu cyumba kimwe muri iyi myaka yose.”
Basheer wabanaga n’uwo musore mu nzu, yavuze ko Rahman ukora akazi ko gusiga amarangi mu mazu, yari afite icyumba cyihariye, akagumya gufunga, kandi ko atigeze yemera ko hagira umuntu n’umwe winjira aho aryama. Ababyeyi be, ni abamotari ba buri munsi, ntibakunze kumubabaza, ibye.


text:
Inyigisho yo ku wa gatatu, icyumweru cya 24 gisanzwe, C, 2013
Ku ya 18 Nzeli 2013 – Mwayiteguriwe na Padiri Cyprien BIZIMANA
AMASOMO: 1º. 1Tim 3,14- 16; 2º. Lk 7, 31-35
Pawulo intumwa yagiriye inama nyinshi Timote. Iyo tuzisomye tuzirikana bihagije, natwe tuboneraho tukumva. Ni ko Imana yabishatse: mu ikubitiro rya Kiliziya yahaye abantu bamwe na bamwe ingabire zikomeye zo gucengera amabanga yayo no kuyasobanura. Biboneraga ukuntu ari abantu nk’abandi, bigatuma bahamya ko rwose amabanga y’Imana ari amayobera ahanitse adashyikirwa n’ubonetse wese wirangariye nka bariya bana YEZU yavuze biyicariye ku kibuga nta cyerekezo kindi bafite, bamwe bagakina bakikinagura abandi biyicariye, bamwe bakaririmba abandi bakagaragaza ko nta cyo bibabwiye. Gucengera ayo mayobera bituma umuntu yinjira mu busabaniramana bufite umucyo. Kudasobanukirwa n’ayo mabanga meza asumbye ubuhanga bwose bwa muntu, ni cyo gituma tutamenya uko twifata kuri iyi si, bikatuviramo guhora dusabayangwa kugeza ubwo serwakira ya Sekibi iza ikatugurukana itwerererana aho ishaka mu mwijima.
Ibisobanuro inshuti z’Imana zakomeje kutugezaho uko amasekuruza yagiye asimburana, ni byo byatumye haboneka abantu benshi bakataza mu mibereho ifite umurongo usobanutse w’ubuzima. Ibyo bisobanuro byose bikubiye muri Bibiliya Ntagatifu. Kuva ku Byanditswe bya kera mbere ya YEZU KRISTU kugera ku Ivanjili ye yanditswe na Kiliziya hagamijwe kuyobora abantu bo mu bihe byose inzira y’Umukiro, byose biduha kumenya uko twifata muri ubu buzima. Umuntu wese ukunda gusoma no kuzirikana Ijambo ry’Imana, riramuhugura akamenya uko yitwara. Amatwara agenderaho amukomeza ni ahuje na YEZU KRISTU wazutse mu bapfuye agasubira kwa Se mu ijuru aho yicaye kandi azaturuka aje gucira imanza abazaba bakiriho n’abazaba barapfuye.
Imungu ijya yigabiza imitima y’abantu, ni ukwiberaho mu magambo menshi atagira shinge kandi agamije gusebya ibyiza. Ni uko kwiyicarira ku kibuga nta murimo wundi, umuntu akareba abahisi n’abagenzi abanegura ku buryo budashingiye ku kuri. N’uhise yamamaza Umukiro agahindurwa nk’umusazi cyangwa injiji. Ni uko abantu bo mu gihe cya Yohani Batisita batashoboye kumva neza ubuzima bwe bwo kwiziga ategura amaza y’Umukiza YEZU KRISTU. Baramwitegerezaga mu matwara ye bakumva n’inyigisho ze maze bakamwita umwirasi. Ibyo nta cyo byatanze, yikomereje amatwara ye y’ukuri maze YEZU na we aje n’amatwara yo kwegera abasoresha, abapubulikani n’abandi banyabyaha bose agamije kubagezaho Ijambo ry’agakiza, rubanda bamuha akato n’urwamenyo, baranangira banga kumwumva. Ni ho yakurije kuvuga ko abantu bagoye rwose ari ba Ntamunoza nk’uko twabivuga mu Kinyarwanda.
Uzirikana wese Amasomo Matagatifu ya none akwiye kwibaza ati: “Amatwara yanjye ni ayahe mu nzu ya Nyagasani (mu Kiliziya nsenga no hanze mu buzima busanzwe)? Ese ahuje na YEZU KRISTU cyangwa ndiho nta cyo mariye Kiliziya Umubiri wa KRISTU nitwaramo uko nishakiye? Ese mu bavandimwe banjye ndangwa n’ukuri cyangwa n’ishyari rituma ibyiza bakora ntabyishimira? Ese ko ndi umuntu w’urubyiruko (umusore cyangwa inkumi), nitwaye nte imbere n’inyuma; ese mparanira kwisukura mu mutima cyangwa ndi Birihanze uhora yijandika mu byaha by’ubwomanzi; ese mu bishuko byose mpura na byo, mbasha kuzirikana Ijambo ry’Ukuri rya YEZU KRISTU?”. Buri wese mu rwego n’umwanya arimo yakwibaza byinshi ahereye ku Masomo ya none. Kubyibaza no kwivugurura, ni ikimenyetso kidashidikanywa cy’uko ayobowe n’Umwuka w’Imana Data Ushoborabyose. Ijambo ry’Imana n’Igitambo cy’Ukarisitiya cya buri munsi biduhe kurushaho kunga ubumwe na YEZU KRISTU ayobore imibereho yacu yose n’amateka yose y’ukubaho kwacu kugeza umunsi YEZU KRISTU azaduhamagarira kumurangamira ubuziraherezo.
YEZU KRISTU asingizwe. Umubyeyi Bikira Mariya aduhakirwe. Abatagatifu duhimbaza none, Yozefu wa Kupertino, Ariyana, Sofiya, Dominiko Traci, na Rikarida, badusabire.


text:
ariko nukuri nihashakishwe igisubizo kirambye kibibazo mubirayi hagati yabahinzi ,abamamyi ,nabayobozi batabikurikiranira hafi ,habuze ikingo abamamyi bacike burundu koko ?!!
Guverineri Gatabazi yahumurije abahinzi b’ibirayi bataka ibihombo
Yanditswe na Ngaboyabahizi Protais
Abayobozi b’uturere tweramo ibirayi mu Ntara y’Amajyaruguru basabwe kugenzura imikorere y’amakoperative agura umusaruro w’ibirayi avugwaho gutsikamira abahinzi.
Guverineri Gatabazi Jean Marie Vianney uyobora iyi ntara yavuze ko abacuruzi n’abamamyi bahenda abahinzi cyangwa umuhinziagatinda kwishyurwa, badashobora kwihanganirwa.
Ni nyuma y’uko abahinzi bagaragaje ko hari abantu bishyiriraho ibiciro uko bashatse, bakunama ku muhinzi w’ibirayi cyangwa bagatwara umusaruro we bagatinda kumwishyura.
Gatabazi yagize ati: “Iki kibazo cyo kuba umuhinzi w’ibirayi yahora ataka igihombo kubera abamamyi bahora bamutsikamira, twe nk’ubuyobozi tugiye kukigira icyacu dufatanyije n’inzego z’ibanze n’abasanzwe bakora mu bucuruzi n’ubuhinzi bw’ibirayi.”
“Ntabwo bikwiye ko umuhinzi amara iminsi itatu atabonye amafaranga ye, kandi yaratanze umusaruro, cyangwa ngo abacuruzi n’abamamyi bamwunameho bamushakamo inyungu iri hejuru, turasaba abayobozi b’uturere guhaguruka bakagenzura imikorere y’amakoperative, abacuruzi, natwe nk’ubuyobozi bw’Intara turahari tugafatanya kurengera inyungu y’umuhinzi.”
Guverineri Gatabazi akomeza avuga ko ubu umuhinzi na we agiye gukomeza gushyiraho ibiciro by’ibirayi hagendeye ku bihe by’ihinga (saisons) ngo kuko burya ibihe bigenda bitandukana mu ishoramari kandi bitewe n’uburyo umuhinzi yagiye atakaza mu gikorwa k’ihinga nk’imbuto n’ibindi.
Umwe mu bahinzi b’ibirayi bo mu Murenge wa Kinigi, Musabyimana Emmanuel, yagize ati: “Ubwo abayobozi bacu batwijeje ko na bo bagiye kubijyamo, bakabigira ibyabo, tugiye kongera gushyira ingufu muri ubu buhinzi ”.
Avuga ko yishimiye kandi uburyo bazajya bishyurwamo. Yagize ati: “Mbere dutangira guha umusaruro amakoperative twari twijejwe ko nta muhinzi uzajya arenza iminsi 3 atarishyurwa, ariko twamaraga n’iminsi igera kuri 5, ariko ubwo Guverineri n’izindi nzego batwijeje ko bigiye gukemuka, tugiye kujya duhinga ibirayi twizeye guhita twishyurwa”.
Umuyobozi w’Akarere ka Burera, Uwambajemariya Florence, na we ashimangira ko koko ubuyobozi bukwiye kuba hafi y’umuhinzi w’ibirayi.
Yagize ati: “Umuyobozi mu nshingano ze akwiye kureberera, kugira inama no kuyobora akenerekera umuturage uburyo akwiye kugira imibereho myiza. Mu bahinzi b’ibirayi rero, n’ubwo twajyaga tubikurikirana twiyemeje kongera imbaraga mu kurwanya abitwikira ijoro bagashyiraho ibiciro bagahombya umuhinzi, ingamba rero ni uguhanahana amakuru binyuze ku makusanyirizo, mu bahinzi ndetse n’abafite inshingano zabo mu bijyanye n’ubuhinzi”.
Ukuriye urwego rw’amakoperative mu ntara y’Amajyaruguru, Ndacyayisenga Jean Damascene, avuga ko nyuma yo kubona ko hari igihombo umuhinzi ahura na cyo babigaragarije inzego bireba ngo ari na yo mpamvu hafashwe ingamba zinyuranye.
Yagize ati: “Ni byo koko umuhinzi w’ibirayi yari afite igihombo nyuma y’igenzura twakoze, amakoperative yigenga nta bwo yitaga kuri gahunda y’imyishyurire umuhinzi akishyurwa nyuma y’amezi asaga 2 kandi yaratanze umusaruro we, ubu rero twafashe ingamba ko tugiye guha amakoperative ingufu kandi tukayaba hafi, buri koperative ikagira umucungamutungo wabyigiye ku rwego rwa kaminuza, tugakora ubugenzuzi buhoraho muri ayo makoperative.”
Ikindi ngo ni uko bakomeza kujya bahanahana amakuru binyuze mu itumanaho. Ati: “Guhana amakuru bizajya bituma turara tumenye uburyo ibiciro by’ibirayi kuri buri site yose icururizwaho ibirayi bihagaze, ikindi ni uko ibirayi bikwiye kujya bigira igiciro hakurikijwe igihembwe k’ihinga”.
Ubuyobozi bwiyemeje gufasha abahinzi b’ibirayo guhangana n’ikibazo k’igihombo bahuraga na byo, bijejwe ko hagiye gushakwa uburyo gahunda y’uko ibiciro byajya bijyana n’igihembwe k’ihinga kandi ntibihindagurike.